Gymnosporia gracilis is 'n boom wat hoort tot die genus Gymnosporia. Die spesie is endemies aan Kenia en Tanzanië, insluitend die eiland Zanzibar. Die plant het ook twee subspesies: Gymnosporia gracilis subsp. gracilis Gymnosporia gracilis subsp. usambarensis Jordaan Alfabetiese lys van Suid-Afrikaanse bome Plants of the World Online


Die Boknesrivier is 'n klein (kort) rivier in die Oos-Kaap, Suid-Afrika wat via 'n strandmeer by Boknesstrand in die Indiese Oseaan uitmond. Die rivier ontspring oos van Alexandria by die koördinate 33°39′32″S 26°26′06″O / 33.65883°S 26.43511°O / -33.65883; 26.43511 Google-kaart van Boknesrivier se monding by Geonames.org (cc-by)


Gymnosporia keniensis is 'n struik wat hoort tot die genus Gymnosporia. Die spesie is inheems aan Kenia en Uganda. Alfabetiese lys van Suid-Afrikaanse bome Plants of the World Online


Vir ander riviere met dieselfde naam, sien Leeurivier (dubbelsinnig) Die Leeurivier is 'n rivier wat suid van Tulbagh in die Wes-Kaap van Suid-Afrika vloei. Dit mond uit in die Boontjiesrivier. Hierdie Wes-Kaap-verwante artikel is slegs 'n saadjie. U kan ons wikipedia help deur dit uit te brei.


Gymnosporia obbiadensis is 'n boom wat hoort tot die genus Gymnosporia. Die spesie is endemies aan Somalië, dit kom in sentraal-Somalië voor. Alfabetiese lys van Suid-Afrikaanse bome Plants of the World Online


Gymnosporia obscura is 'n struik of klein boompie wat hoort tot die genus Gymnosporia. Die spesie is inheems aan Burundi, Ethiopië, Kenia, Soedan, Tanzanië en Uganda. Alfabetiese lys van Suid-Afrikaanse bome Plants of the World Online


Gymnosporia serrata is 'n struik of klein boom wat hoort tot die genus Gymnosporia. Die spesie is endemies aan Eritrea en Ethiopië. Alfabetiese lys van Suid-Afrikaanse bome Plants of the World Online


Gymnosporia puberula is 'n struik wat tot die genus Gymnosporia hoort. Die spesie is endemies aan suidwes-Indië. Alfabetiese lys van Suid-Afrikaanse bome Plants of the World Online


Die plafon van die Sixtynse kapel (Italiaans: soffitto della Cappella Sistina), wat tussen 1508 en 1512 deur Michelangelo beskilder is, is 'n hoeksteen van Hoogrenaissancistiese kuns. Die plafon is dié van die Sixtynse kapel, die groot pouslike kapel wat tussen 1477 en 1480 in die Vatikaan gebou is deur pous Sixtus IV, na wie die kapel genoem is. Dit is geskilder in opdrag van pous Julius II. Die kapel is die ligging van die pouslike konklaaf, waar die pous gekies word, en baie ander belangrike dienste. Die plafon se verskeie geskilderde elemente vorm deel van 'n groter versieringskema in die kapel, wat insluit die groot fresko Die laaste oordeel teen die muur van die heiligdom, ook deur Michelangelo; muurskilderings deur verskeie voorste skilders van die laat 15de eeu, insluitende Sandro Botticelli, Domenico Ghirlandaio en Pietro Perugino; en Raphael se stel groot tapisserieë. Die geheel is verteenwoordigend van 'n groot deel van die geloofsleer van die Katolieke Kerk. Teen die plafon staan die nege tonele uit die boek Genesis sentraal, insluitende die beroemde Skepping van Adam.


Die Volkslied van die Russiese Federasie (Russies: Гимн Российской Федерации, Gimn Rossijiskoi Federatsii) is in 2000 deur president Wladimir Poetin ingestel. Die musiek stem ooreen met dié van die volkslied van die Sowjetunie, maar is van nuwe teks voorsien. Die vorige volkslied, die Patriottelied, wat deur president Boris Jeltsin ingestel is, was nooit baie gewild nie. Die musiek is geskryf deur Aleksandr Aleksandrof en die teks is deur Sergei Michalkof, wat ook die medeskrywer was van die teks van die volkslied van die Sowjetunie. Rusland is ons heilige mag, Rusland is ons geliefde land. 'n Magtige wil, 'n groot heerlikheid, Is joune vir altyd. Refrein: Wees glorieryk, ons vry Vaderland, Die eeue oue vereniging van broederlike volke, Voorvadergegewe wysheid van die volk! Wees glorieryk, ons land! Ons is trots op jou! Vanaf die suidelike seë tot die poolgebied, Lê ons woude en velde versprei. Jy is uniek in die wêreld! Enig in sy soort – Inheemse land, beskerm deur God! Refrein Breë ruimtes vir drome en vir leef, Word geopen in die komende jare.


Gymnosporia buxifolioides is 'n boom wat hoort tot die genus Gymnosporia. Die spesie is endemies aan Malawi en Tanzanië. Alfabetiese lys van Suid-Afrikaanse bome Plants of the World Online


Langalibalele (c 1814 – 1889) was die hoofman van die Amahlubistam in Natal en leier van die Langalibalele-rebellie in 1873. Hy het saam met sy volgelinge tussen Cathkinpiek en Giant's Castle in die Drakensberge naby die oorsprong van die Boesmansrivier gewoon. Na die stigting van Kimberley het baie van sy jong mense werk in die diamantmyne gekry en uit hulle verdienste gewere gekoop. Die plaaslike magistraat het vir Langalibalele versoek om hierdie gewere terug te besorg maar ten spyte van herhaalde versoeke het hy nie gehoor daaraan gegee nie. In Oktober 1873 is 'n mag, bestaande uit 300 vrywilligers uit Natal en 6 000 lojale swartmanne uit, uitgerus met twee kanonne, gemobiliseer om hom te onderwerp. Sir Theophilus Shepstone en sir Benjamin Pine, die luitenant-goewerneur, het die mag vergesel. Na 'n moeilike tog het 'n afdeling van die Natal Carbineers en die Royal Engineers die hoofman se kraal bereik, maar moes uitvind dat hy na Basoetoeland gevlug het. Hy is eindelik naby Leribe gevang en vir verhoor na Pietermaritzburg geneem. Langalibalele is gevonnis tot lewenslange ballingskap en sy volgelinge is swaar strawwe opgelê.


Gymnosporia uniflora is 'n struik wat hoort tot die genus Gymnosporia. Die spesie is inheems aan KwaZulu-Natal en die Oos-Kaap. Alfabetiese lys van Suid-Afrikaanse bome REDLIST Sanbi Plants of the World Online


Gymnosporia pertinax is 'n struik wat tot die genus Gymnosporia hoort. Die spesie is endemies aan die Tubuai-eilande. Alfabetiese lys van Suid-Afrikaanse bome Plants of the World Online


Die Xilokoxo is 'n droë lopie oos van Bosbokrand in die Mpumalangaprovinsie, Suid-Afrika. Dit mond uit in die Saringwarivier. Google-kaart van die Xilokoxo by Geonames.org (cc-by) Hierdie Mpumalanga-verwante artikel is slegs 'n saadjie. U kan ons wikipedia help deur dit uit te brei.


Barberton Barberton is 'n gehug in die Moora-streek in Wes-Australië. Dit lê 203 m bo seevlak en het 164 inwoners in 2013 gehad. Hierdie artikel is ’n saadjie. Voel vry om Wikipedia te help deur dit uit te brei.


Gymnosporia hainanensis is 'n struik wat tot die genus Gymnosporia hoort. Die spesie is endemies aan die eiland Hainan. Alfabetiese lys van Suid-Afrikaanse bome Plants of the World Online


Joubertsvlei se Loop is 'n sytak van die Mooirivier, 'n voorloper van die Tugelarivier in die Middellande van KwaZulu-Natal, Suid-Afrika. Google-kaart van Joubertsvlei se Loop se samevloei by Geonames.org (cc-by) Hierdie KwaZulu-Natal-verwante artikel is slegs 'n saadjie. U kan ons wikipedia help deur dit uit te brei.


Die Leeuspruit is 'n takrivier in die provinsie Mpumalanga, Suid-Afrika. Die Leeuspruit vloei in 'n suidwaartse rigting, en ledig in die Grootdraaidam wat op die noordeoewer van die Vaalrivier geleë is. Hierdie artikel is (gedeeltelik) vertaal uit die Cebuano Wikipedia. Sien bron. Hierdie Mpumalanga-verwante artikel is slegs 'n saadjie. U kan ons wikipedia help deur dit uit te brei.


Gymnosporia austroyunnanensis is 'n boom wat hoort tot die genus Gymnosporia. Die spesie is endemies aan die Volksrepubliek China en kom in die provinsie Yunnan voor. Alfabetiese lys van Suid-Afrikaanse bome Plants of the World Online


Gymnosporia jinyangensis is 'n boom wat hoort tot die genus Gymnosporia. Die spesie is endemies aan die Volksrepubliek China en kom in die provinsies Sichuan en Yunnan voor. Alfabetiese lys van Suid-Afrikaanse bome Plants of the World Online


Gymnosporia variabilis is 'n boom wat hoort tot die genus Gymnosporia. Die spesie is endemies aan die Volksrepubliek China en kom in die suidsentraal en suidooste voor. Alfabetiese lys van Suid-Afrikaanse bome Plants of the World Online


Denemarke (Deens: Danmark, [ˈd̥ɛnmɑɡ̊], luister (hulp·inligting)), amptelik die Koninkryk Denemarke (Kongeriget Danmark, [ˈkʰɔŋəʁiːəð ˈtænmak], luister (hulp·inligting)), is geleë in Noord-Europa in die gebied wat as Skandinawië bekend staan. Dit is 'n grondwetlike monargie met koningin Margrethe II as simboliese leier en 'n eenkamerparlement, die Folketinget. Denemarke is met 'n oppervlakte van sowat 43 000 vierkante kilometer die kleinste van die Skandinawiese lande, maar nogtans die mees digbevolkte en ten opsigte van sy bevolking ook die tweede grootste ná Swede. Denemarke bestaan uit die skiereiland Jutland (Deens: Jylland) – in geologiese opsig 'n uitbreiding van die Noord-Duitse Vlakte – en 'n groot aantal eilande waarvan sowat 100 bewoon is. Seeland (Deens: Sjælland), wat naby die Suid-Sweedse kus lê, is die grootste en mees digbevolkte van die eilande. Denemarke se hoofstad Kopenhagen is aan die nou seestraat van die Øresund geleë, 'n deurvaart wat van die Kattegat na die Oossee lei.


Die woord Engels kan beteken: Die mense van Engeland as 'n etniese groep. Vanaf of verwant aan Engeland (of verkeerderlik, alhoewel algemeen gebruik, die Verenigde Koninkryk) Die Engelse taal, wat ook mag beteken: Afrika-dialekte van Engels Amerikaanse Engels Australiese Engels Britse Engels Kanadese Engels Karibiese Engels Hiberno-Engels Indiese Engels Middel-Engels Moderne Engels Nieu-Seelandse Engels Oud-Engels Pakistanse Engels Suid-Afrikaanse Engels Friedrich Engels, 'n vriend van Karl Marx


Play media Estland (Esties: Eesti, [ˈeːsti], luister (hulp·inligting)), amptelik die Republiek Estland (Eesti Vabariik), is 'n land in Noord-Europa, wat in die weste begrens word deur die Oossee, in die noorde deur die Finse Golf, in die ooste deur Rusland en in die suide deur Letland. Dit is die mees noordelike en die kleinste van die drie Baltiese lande. Estland bestaan hoofsaaklik uit bosryke heuwellande met talle mere, vleie en moerasgebiede. Inwoners praat oorwegend Esties wat nou verwant is aan Fins en – in teenstelling met die ampstale van Letland en Litaue – deel uitmaak van die Fins-Oegriese taalgroep. Estland is eeue lank deur Europese moondhede soos die Duitse Orde, Denemarke, Swede, Pole, Rusland en die Sowjetunie oorheers en het – ná 'n kortstondige periode as 'n onafhanklike staat tussen die twee wêreldoorloë – saam met die ander twee Baltiese lande, Letland en Litaue, in 1991 sy onafhanklikheid verklaar. Vanweë sy geografiese ligging en historiese bande met Sentraal- en Noord-Europa het Estland homself steeds as 'n voorpos van die westerse beskawing beskou.


Ekonomie is die sosiale wetenskap wat die produksie en verbruik van meetbare middele bestudeer. Dit behels die analise van die produksie, verspreiding en verbruik van goedere en dienste. Volkshuishouding is 'n verouderde term vir ekonomie. Ekonomie word "positief" genoem wanneer dit poog om die gevolge van verskillende keuses aan die hand van 'n stel aannames te verduidelik en "normatief" wanneer dit 'n sekere aksie voorskryf. Die onderwerp word breedweg verdeel in twee hoof vertakkings: mikro-ekonomie, wat gemoeid is met indiwiduele instansies, soos huishoudings en ondernemings, en makro-ekonomie, wat die ekonomie as 'n geheel beskou (insluitende inflasie, werkloosheid, industriële produksie en die rol van die regering). Aangeleenthede wat spesifiek aandag in ekonomie geniet is hulpbrontoedeling, produksie, verspreiding, handel en mededinging. Ekonomie kan in beginsel (en word toenemend) aangewend word om probleme wat keuses onder toestande van skaarsheid behels, of met die bepaling van waarde. Ekonomiese aktiwiteite vind al duisende jare lank plaas en handel was reeds in antieke beskawings en vir antieke volke belangrik. Die eerste skrifstelsel van die wêreld het waarskynlik in Mesopotamië ontstaan om rekord te hou van al die handelstransaksies wat plaasgevind het.


Ghana (Engels: [ˈɡɑːnə], luister (hulp·inligting)), amptelik die Republiek Ghana (Republic of Ghana), is 'n land in Wes-Afrika. Dit het 'n oppervlakte van 239 567 en 'n bevolking van 31 miljoen in 2020 gehad. Die hoofstad en grootste stad is Accra, geleë langs die suidkus aan die Golf van Guinee. 'n Ander belangrike stad is Kumasi, bekend as geboorteplek van Kofi Annan, die Verenigde Nasies se sewende sekretaris-generaal, en hoofstad van die Asjanti-streek in die suidelike sentrum van die land. Die derde grootste stad is Tamale en is in die noorde van die land geleë. Ghana word begrens deur Ivoorkus in die weste, Burkina Faso in die noorde, Togo in die ooste asook die Golf van Guinee en die Atlantiese Oseaan in die suide. Die Voltarivier en sy drie groot sytakke Swart-Volta, Wit-Volta en Rooi-Volta dreineer die land. Die Voltarivier word deur die Akosombodam tot die Voltameer opgedam, die wêreld se grootste mensgemaakte meer volgens oppervlakte en Ghana se belangrikste energiebron. Die Voltarivier mond in die Bog van Benin uit, wat tot die Golf van Guinee behoort.


Jan Sebastian Rabie (14 November 1920 - 15 November 2001) was 'n Afrikaanse skrywer van kortverhale, romans en ander literêre werke. Rabie was een van die sogenaamde Sestigers, 'n groep invloedryke Afrikaanse skrywers van die 1960's. Hy het een-en-twintig werke gelewer. Jan Sebastian Rabie is op 14 November 1920 in Rondevlei naby George gebore. Hy was een van agt kinders, vyf seuns en drie dogters Sy ouers is die onderwysers Johannes Wilhelm Rabie (21 Desember 1887 – April 1977) en Susanna Maria le Roux (13 Augustus 1893 – 20 Augustus 1986), wat op 25 Junie 1918 met mekaar getroud is. Hy is die tweede oudste kind. Sy broers en susters is Martha Johanna (9 April 1919), Louwrens Petrus (20 Junie 1922), Elizabeth Margaretha (2 Januarie 1924), Johannes Wilhelm (20 Maart 1926), Carel Wynand (28 Januarie 1928), Adriaan Louw (6 Oktober 1929) en Susanna Maria (25 September 1936). Jan het tydens sy lewe nie ’n goeie verhouding met sy streng militaristiese vader gehad nie.


Kaapstad (Engels: Cape Town [ˈkeɪptaʊn], Xhosa: iKapa) is saam met Pretoria (die uitvoerende hoofstad) en Bloemfontein (die geregtelike hoofstad) een van die drie hoofstede (as wetgewende hoofstad) van die Republiek van Suid-Afrika en setel van die parlement. Dit is ook die administratiewe en parlementêre hoofstad van die Wes-Kaap en die tweede grootste stad in Suid-Afrika na Johannesburg. Die Kaapstad Internasionale Lughawe is die tweede grootste lughawe in die land na Johannesburg–O.R. Tambo. Kaapstad lê aan die suidpunt van Afrika en word ook die Moederstad van Suid-Afrika genoem. Die stad is oorspronklik as 'n verversingspos vir Nederlandse skepe op pad na Oos-Afrika, Indië en die Verre-Ooste aangelê. Dit was ook een van die eerste permanente Europese nedersettings in Afrika suid van die Sahara. Hier is waar die leier van die Goringkhoina in 1652 met die Hollanders van die Verenigde Oos-Indiese Kompanjie (in destydse Nederlands: Vereenigde Oostindische Compagnie, VOC) kontak gemaak het. Van 'n klein hawe het Kaapstad vinnig tot die grootste stad in Suid-Afrika ontwikkel, wat eers met die goudstormloop aan die Witwatersrand in 1887 deur die nuutgestigte Johannesburg verbygesteek is.


Die Midde-Ooste is 'n transkontinentale streek wat gesentreer is rondom Wes-Asië, Siprus, Turkye (Suidoos-Europa), en Egipte (Noord-Afrika). Die ooreenstemmende byvoeglike naamwoord is Midde-Oosterse, en die afgeleide naamwoord is Midde-Oosterling. Vroeër jare is die Eurosentriese sinoniem van die Midde-Ooste (in teenstelling met die verwysing na die Verre Ooste) oor die algemeen gebruik. Arabiere, Azerbeidjanners, Koerde, Perse, en Turke was die grootste etniese groepe in die streek, gegrond op bevolkingsgetalle, terwyl die Armeniërs, Assiriërs, Sirkassiërs, Kopte, Droese, Grieke, Jode, Maronites, Somaliërs, en ander etniese en etno-godsdienstige groepe die beduidende minderheidsgroepe uitgemaak het. Die geskiedenis van die Midde-Ooste dateer uit die antieke tye, met die (geopolitieke) belangrikheid van die streek wat al vir millennia hoog geag word. Verskeie vername gelowe het hul oorsprong in die Midde-Ooste. Dit sluit in: Judaïsme, die Christendom, en die Islam; die Baha’i, Mandaïsme, Vrye-Droese, en talle ander geloofstelsels het ook hul oorsprong in die streek.


Die Niger-Kongo-tale is die grootste taalfamilie in Afrika en waarskynlik die grootste familie in die wêreld in terme van verskillende tale. Die taalfamilie is ná die Niger- en Kongoriviere genoem, dié twee belangrikste riviere in die verspreidingsgebied van die tale. Die Niger-Kongo-tale bevat sowat 1400 tale wat deur omtrent 400 miljoen mense in Afrika suid van die Sahara gebesig word. Die verspreidingsgebied streek van Dakar in die weste tot Mombasa in die ooste en Kaapstad in die suide. Die Niger-Kongo-tale is een van vier algemeen erkende taalfamilies in Afrika. Die ander is die Afro-Asiatiese, Nilo-Sahariese en Khoisan-tale. Die Niger-Kongo-tale grens in die noordweste en die buitenste noordooste aan Afro-Asiatiese, in die sentrale en oostelike gebied Soedan aan Nilo-Sahariese tale. In die suidweste vorm die Khoisan-tale 'n enklawe binne die Bantoetale. Vir 'n oorsig sien die artikel Afrikatale.


'n Neologisme (Grieks νεολογισμός ("νέος" [neos] = nuut; "λόγος" [logos] = woord) met 'n Latynse uitgang - die nuwe woordvorming), ook nuutskepping, is 'n leksikale item, wat binne 'n bepaalde tydperk in 'n taalgemeenskap ontstaan, grootskaals deur sy sprekers gebruik word en uiteindelik in die woordeboeke, wat die woordeskat van hierdie taal kodifiseer, gelys word. 'n Belangrike kenmerk van 'n neologisme is dat hy vir 'n tyd lank deur die sprekers as nuut ervaar word. Watter leksikale items as neologismes beskou word, hang onder meer af van die tydpunt wanneer die woordeskat van 'n taal bekyk of ondersoek word. Gewoonlik staan taalpuriste skepties teenoor neologismes en beskou dit as 'n verbastering van die taal. Hierdie soort vrese is egter meesal ongegrond, aangesien die neologismes óf as nuwe woordvormings aanvaar word óf vinnig weer verdwyn. Die vaktaal van die rekenaarwetenskap is 'n goeie voorbeeld vir die nuttigheid van neologismes. Neologismes word in die standaardwoordeboeke van die betrokke taal gelys, alhoewel daar vir baie tale spesiale woordeboeke is wat net hierdie deel van die woordeskat as inskrywings het.


Namibië (Duits: Namibia, [naˈmiːbi̯a]; Engels: Namibia, [nəˈmɪbiə], [næˈmɪbiə], luister (hulp·inligting)), amptelik die Republiek van Namibië (Engels: Republic of Namibia; Duits: Republik Namibia, luister (hulp·inligting)), is ’n republiek in Suider-Afrika waarvan die westelike grens die Atlantiese Oseaan is. Die land grens ook aan Angola en Zambië in die noorde, Botswana in die ooste en Suid-Afrika in die ooste en suide. Hoewel dit nie aan Zimbabwe grens nie, is Namibië deur 200 m van die Zambezirivier se rivierbedding van Zimbabwe geskei (dit is waar die grens met Zambië en Botswana is). Volgens ander menings ontmoet die grense van die vier lande Botswana, Namibië, Zambië en Zimbabwe op een enkele punt en sal vervolgens die enigste internasionale vierlandepunt wêreldwyd vorm. Namibië land het op 21 Maart 1990 onafhanklikheid van Suid-Afrika gekry na afloop van die Namibiese Onafhanklikheidsoorlog. Die hoofstad en grootste stad is Windhoek. Namibië is ’n lidland van die Afrika-unie, Gemeenskaplike Monetêre Gebied, Suider-Afrikaanse Doeane-unie, Suider-Afrikaanse Ontwikkelingsgemeenskap, Britse Statebond en die Verenigde Nasies.


Die Oos-Slawiese tale is een van die drie subgroepe van Slawiese tale, wat tans in Oos-Europa gepraat word. Dit is die groep met die grootste getal sprekers, veel meer as die Wes- en Suid-Slawiese groepe. Die Oos-Slawiese tale sluit tale in soos: Russies Belarussies Oekraïens Rusyn (Roeteens) Wikimedia Commons het meer media in die kategorie Oos-Slawiese tale. (en) "Ethnologue: Languages of the World, Seventeenth edition, East". Ethnologue. Besoek op 1 April 2018. (en) "East Slavic languages". Encyclopædia Britannica. Besoek op 1 April 2018.


Koördinate: 32°S 27°O / 32°S 27°O / -32; 27 Die Oos-Kaap (Engels: Eastern Cape, Xhosa: IPhondo yaMpuma-Koloni) is een van die nege provinsies van Suid-Afrika. Die hoofstad is Bhisho. Die provinsie is in 1994 gevorm met die samevoeging van die oostelike deel van die voormalige Kaapprovinsie en die "tuislande" Ciskei en Transkei. Die stede en belangrikste dorpe is Port Elizabeth, Oos-Londen, Grahamstad, King William's Town, Queenstown, Uitenhage, Jeffreysbaai, Mthatha (voorheen Umtata), Aliwal-Noord, Graaff-Reinet en Cradock. Bevolking (2011-sensus): 6 562 053. Tale: Xhosa (78,85%), gevolg deur Afrikaans (10,58%). Godsdiens: Christendom 87,1% (2001) Die dominante bevolkingsgroep (79%) in die provinsie, die Xhosas, word onderverdeel in die volgende stamme: Gcaleka, Hlube, Rharhabe, Thembu, Bomvana, Mapondo en Mapondomise. Oppervlakte: Sowat 168 966 km². Die provinsie lê in die suidooste van Suid-Afrika aan die Indiese Oseaan.


Die Slawiese tale, 'n groep nou verwante tale van die Slawe en 'n subgroep van die Indo-Europese taalfamilie het sprekers in die grootste deel van Oos-Europa, in groot dele van die Balkan, in dele van Sentraal-Europa en Noord-Asië. Binne die Indo-Europese taalfamilie is die Slawiese tak die nouste verwant aan die Baltiese tale so dat sommige taalnavorsers aanneem dat daar op 'n vroeë stadium 'n gemeenskaplike Balto-Slawiese oertaal was. Hierdie hipotese vind intussen egter steeds minder steun. Die Slawiese tale het uit 'n gemeenskaplike voorloper- of prototaal ontstaan wat Oer- of Protoslawies genoem word. Hierdie taal is nog nou verwant aan die oudste Slawiese skryftaal, Ou Kerkslawies of Oud-Bulgaars waarvan die oudste tekste uit die 9de eeu dateer. Die ontwikkeling van 'n selfstandige Protoslawiese tak uit Indo-Europees het minstens 3 000 jaar gelede sy aanvang geneem. Slawies is sodoende die jongste tak van die Indo-Europese taalfamilie. Die hoofkenmerke van Slawies – die palatalisering van medeklinkers wat aan Slawiese tale hul tipiese klank verleen – en 'n neiging tot stygende sonoriteit van sillabes het stapsgewys ontwikkel.


Statistiek word meermale beskryf as die wetenskap wat met die insameling en ontleding van data (waarnemings) te make het, asook met die maak van gevolgtrekkings en die neem van besluite op grond van dié ontledings. Dit is gebaseer op statistiese teorie wat 'n vertakking is van toegepaste wiskunde. In statistiese teorie word willekeurigheid en onsekerheid gemodelleer deur van waarskynlikheidsleer gebruik te maak. Die beoefening van statistiek behels die beplanning, opsomming en interpretasie van sekere waarnemings. Die doel van statistiek is om die beste inligting moontlik vanuit die data beskikbaar te maak en daarom reken baie outeurs dat statistiek 'n vertakking van besluitnemingsteorie is. Die data waarna hier verwys word, word normaalweg verkry deur waarnemings te maak van 'n deel (steekproef) van die geheel (universum) wat bestudeer word. Die woord statistiek het sy herkoms in die moderne Latynse frase statisticum collegium (lesing oor staatsaangeleenthede), vandaar die italiaanse woord statista, wat staatsman of politikus beteken (vergelyk met status) en die Duitse woord Statistik, wat oorspronklik verwys het na die analisering van data oor die staat.


Tale word opgedeel in taalfamilies op grond van ooreenkomste tussen tale en 'n oorsprong wat hulle deel. Die klassifikasie van tale is deur August Schleicher (1821–1868) begin met sy 'Stammbaumtheorie' (of stamboomteorie). Hier is die belangrikste taalfamilies: Afro-Asiaties (bv. Berbers, Arabies en Hebreeus) Algies (bv. Cree) Altaïes (voorgestelde taalfamilie) Amerindies Andamans Arawak (bv. Wayuu) Australies Austro-Asiaties (bv. Viëtnamees en Khmer) Austronesies (bv. Malgassies, Maleis en Polinesies) Aymara (dalk 'n geïsoleerde taal) Drawidies (bv. Telugu, Tamil, Kannada en Malayalam) Eskimo-Aleoeties (bv. Groenlands en Inuktitut) Hmong-Mien (bv. Hmong en Yao) Indo-Europees (Afrikaans, Engels, Frans, Grieks, Russies, Sanskrit, Hindi ens.) Irokees (bv. Cherokee) Japannees (bv. Japannees en Ryukyu) Kartwelies (bv. Georgies, Zan, Svan) Khoisan (bv. Khoi en San) Maja (bv. Majaans) Mongools (bv. Boerjaties, Kalmikies en Mongools) Na-Dené (bv. Navajo) Niger-Kongo (bv. Joroeba, Igbo, Shona, Zoeloe, Xhosa en Sotho) Nilo-Saharies (bv. Luo, Kanuri en Masai) Noordoos-Kaukasies (bv. Awaars, Ingoesjeties en Tsjetsjnies) Noordwes-Kaukasies (bv. Abazyns, Abchasies, Adigies en Kabardies) Oeral-Altaïes (bv. Fins, Hongaars, Turks en Oesbekies, moontlik Japannees en Koreaans) – dikwels onderverdeel in Fins-Oegries (Europees) en Altaïes (Asiaties).


Upington is 'n belangrike dorp geleë op die oewer van die Oranjerivier in die Noord-Kaap, Suid-Afrika. Upington is in 1871 as 'n klein sendingstasie deur eerwaarde Christiaan Schröder gestig. Hy het die sendingstasie "Olijvenhoutsdrift" genoem. In 1896 is dit herdoop tot Upington ter ere van sir Thomas Upington, die eerste minister van die Kaapkolonie. Die dorp het munisipale status in 1898 verkry. Vandag is Upington 'n groot dorp met 'n geskatte 101 504 inwoners in 2008, die naasgrootste nedersetting in die Noord-Kaap. Dit dien as 'n vername administratiewe sentrum van die provinsie Noord-Kaap. Upington lê in die Kalahariwoestyn, maar danksy die water van die Oranjerivier is dit 'n belangrike landbousentrum vir druiwe, koring en groente. Daarnaas is dit 'n gewilde toeristebestemming in die noordweste van Suid-Afrika. Die Upington-lughawe (voorheen bekend as die Pierre van Ryneveld-lughawe) is by die dorp. Die N10 en N14 nasionale paaie kruis in Upington. Die spoorverbinding tussen Suid-Afrika en Namibië loop ook deur die dorp. Upington kry gewoonlik 94 mm reënval per jaar met die meeste neerslae in die herfs.


Walter Max Ulyate Sisulu (18 Mei 1912 – 5 Mei 2003) was 'n Suid-Afrikaanse anti-apartheidsaktivis en lid van die ANC. Walter Sisulu is op 18 Mei 1912 op Engcobo in die Transkei gebore as die seun van Alice Mase Sisulu, 'n Xhosa-vrou en huishoudster, en Victor Dickinson, 'n wit staatsamptenaar. Hy het by sy ma se familie in Qutubeni en Cofimvaba grootgeword, waar hy op vyftienjarige leeftyd standerd vier voltooi het aan die sendingskool waar hy 'n leerling was. Hy het hierna, in 1928, na Johannesburg vertrek om as 'n mynwerker te gaan werk. Hy was egter te jonk om in diens geneem te word en het een werk ná die ander gehad voordat hy 'n eiendomsagentskap op die been gebring het wat hom onafhanklik gemaak het. Die agentskap het mettertyd ontwikkel in 'n plek waar desperate swartmense aangeklop het om hulp en waar baie vir weerstandsorganisasies gewerf is. Nelson Mandela was een van die mense wat by Sisulu opgedaag het om hulp te soek. Sisulu het die jong Mandela onder sy vlerk geneem en 'n lewenslange vennootskap is gebore wat 'n sentrale rol in die stryd teen apartheid sou speel.


Die jaar 450 was 'n gewone jaar wat volgens die Gregoriaanse kalender op 'n Saterdag begin het. Dit was die 50ste jaar van die 5de eeu n.C. Soos ander gewone jare het die jaar 12 maande, 52 weke en 365 dae gehad. Marcianus word in Bisantium die nuwe keiser; Pulcheria, Theodosius se suster, besluit om met hom te trou. Valentinianus moet in die Weste nou ná Placidia se dood self beslissings neem. Hy besluit om die eise van Attila af te wys. Attila besluit tot oorlog teen die Wes-Romeinse Ryk. Onbekend – Pous Simmachus, die 51ste pous van die Rooms-Katolieke Kerk († 514). Onbekend – Pous Hormisdas, die 52ste pous van die Rooms-Katolieke Kerk († 523). Onbekend – Justinus I, Bisantynse Keiser († 527) 28 Julie – Theodosius II, keiser van Bisantium (* 401). Onbekend – Nestorius van Konstantinopel, ’n Siriese monnik (* 381). 27 November – Keiserin Galla Placidia. Attila, King of the Huns: Man and Myth Patrick Howarth Barnes & Noble Publishing, 1995, ISBN 0-7607-0033-8, ISBN 978-0-7607-0033-4


Die jaar 456 was 'n skrikkeljaar wat volgens die Gregoriaanse kalender op 'n Saterdag begin het. Dit was die 56ste jaar van die 5de eeu n.C. In teenstelling met gewone jare het die jaar 366 dae en 'n 29 Februarie gehad. Die Vandale verwoes die stad Aleria en neem besit van Korsika.


Die jaar 468 was 'n skrikkeljaar wat volgens die Gregoriaanse kalender op 'n Sondag begin het. Dit was die 68ste jaar van die 5de eeu n.C. In teenstelling met gewone jare het die jaar 366 dae en 'n 29 Februarie gehad. 3 Maart – Pous Simplicius volg Pous Hilarius op. 29 Februarie – Pous Hilarius, die 46ste pous van die Rooms-Katolieke Kerk (* onbekend).


Die jaar 480 was 'n skrikkeljaar wat volgens die Gregoriaanse kalender op 'n Maandag begin het. Dit was die 80ste jaar van die 5de eeu n.C. In teenstelling met gewone jare het die jaar 366 dae en 'n 29 Februarie gehad. Die Wes-Gote beset Marseille. Glycerius


Die jaar 1967 was 'n gewone jaar wat volgens die Gregoriaanse kalender op 'n Sondag begin het. Dit was die 67ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 27 Januarie – Die Apollo 1 ruimtetuig word deur ’n brand vernietig by die Kennedy-Ruimtesentrum. Ruimtevaarders Gus Grissom, Edward Higgins White en Roger B. Chaffee sterf in die voorval. 2 Februarie – Aleksei Kosygin besoek die Verenigde Koninkryk. 5 Februarie – Lunar Orbiter 3 gelanseer. 5 Februarie – Generaal Anastasio Somoza Debayle word president van Nicaragua. 7 Februarie – Groot bosbrande in Tasmanië eis die lewe van 62 mense. 22 Februarie – Suharto neem die bewind oor van Sukarno in Indonesië. 27 Februarie – Dominica verkry onafhanklikheid van die Verenigde Koninkryk. 13 Maart – Indira Gandhi word Eerste Minister van Indië. 13 Maart – Die Rietbok, 'n vliegtuig van die Suid-Afrikaanse Lugdiens, verdwyn. 23 April – Sojoes 1 word gelanseer in ’n wentelbaan en vervoer ’n enkele ruimtevaarder, kolonel Vladimir Komarov, wat sterf wanneer die ruimtetuig val tydens terugkeer na die aarde.


1 Januarie is nuwejaarsdag, die eerste dag van die jaar in die Gregoriaanse kalender. Dit is ook die eerste dag van die eerste kwartaal van die jaar. Daar volg nog 364 dae in die res van die jaar (365 in skrikkeljare). 153 v.C. – Die konsuls van die Romeinse Republiek begin hul termyn vir die eerste keer op 1 Januarie in plaas van 1 Maart en daarom is 1 Januarie vandag die begin van die kalenderjaar. 45 v.C. – Die Juliaanse kalender tree in werking nadat Julius Caesar die Romeinse kalender hervorm het. 32 v.C. – Die Romeinse senaat verklaar Octavian tot Dux Italiae (Leier van Italië).


Die jaar 1959 was 'n gewone jaar wat volgens die Gregoriaanse kalender op 'n Donderdag begin het. Dit was die 59ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – In Kuba word Fulgencio Batista deur Fidel Castro omvergewerp. 3 Januarie – Alaska word die 49ste deelstaat van die Verenigde State. 4 Januarie – Die Sowjet-ruimtetuig Loena 1 vlieg verby die maan. 9 Maart – Die wêreld se topverkoper-pop, Barbie, word vir die eerste keer in New York verkoop. 10 Maart – Die Tibetaanse opstand in Lhasa. 9 April – Nasa kondig die Mercury Sewe aan. 25 April – Die eerste persoon, wat nou erken word as ’n pasiënt met VIGS, word in ’n hospitaal opgeneem. 4 Mei – Die eerste Grammy toekennings aangekondig. 21 Augustus – Hawaii word die 50ste deelstaat van die Verenigde State. 7 Oktober – Die Sowjet-ruimtetuig Loena 3 neem die eerste foto’s van die agterkant van die maan. 16 November – Tydens die eerste toets van die Excelsior-projek spring Joseph Kittinger op 'n hoogte van 23 300 m uit 'n gondel, en oorleef dit.


Concordia is ’n dorp in Namakwaland, Noord-Kaap, 19 km noordoos van Springbok, wat onder die ou bedeling uitsluitlik vir bruin mense gereserveer was. Concordia was een van die vyf kleurlingreservate in Klein-Namakwaland (die deel van Namakwaland suid van die Oranjerivier) en het 63 221 ha beslaan. Dit het ontstaan as ’n Rynse sendingstasie tydens die eerste helfte van die 19de eeu. In 1863 het die Nederduitse Gereformeerde Kerk tot die gebied toegetree en ’n sendingstasie tot stand gebring. In 1940 het ’n Duitse mineraloog, Albert von Schlicht, uit Berlyn in Kaapstad aangekom, na Namakwaland gegaan as prospekteerder en die kopermyn ontdek wat later die naam Concordia gekry het. Maar die insinking in die koperprys het hom genoodsaak om die myn te sluit. In 1949 is dit heropen as die O’okiep-kopermaatskappy (OCC), waarin talle plaaslike mense gewerk het. Die inwoners van Concordia, wat omstreeks 1970 sowat 2 600 getel het, het tradisioneel ’n bestaan gevoer uit veeboerdery (skape en bokke) en die verbouing van Graan. Weens lae produktiwiteit het sowat ’n kwart van die volwasse bevolking as trekarbeiders in die mynbou, visserye en op die dorpie gewerk.


Kazimierz Damazy Moczarski (21 Julie 1907 - 27 September 1975) was 'n offisier van die Poolse Tuisleër. Hy was 'n luitenant (1944), kaptein (1945) en 'n joernalis. Moczarski is hoofsaaklik bekend vir sy boek Rozmowy z katem ("Gesprekke met 'n teregsteller", in Engels uitgegee as "Conversations with an Executioner"), 'n reeks onderhoude met sy mede-gevangene, die Nazi-oorlogkrimineel, Jurgen Stroop. Moczarski is op 21 Julie 1907 in Warskou gebore en was die seun van Jan Damazy, 'n onderwyser en hoof van 'n middelbare skool, en Michalina Franciszka (née Wodzinowska), ook 'n onderwyseres. Hy het in Oktober 1926 begin om regte te studeer aan die Universiteit van Warskou. Tydens sy studies is hy opgeroep as dienspligtige vir die reserwe-infanteriebataljon by Bereza Kartuska. Dit het geduur van Augustus 1929 tot Junie 1930. Na sy graduasie in Desember 1932 het hy aangehou met sy studies by die Joernalistieke Kollege in Warskou en in 1933 het hy gaan studeer by die Institut des Hautes Études Internationales by die Universiteit van Parys.


Die Rynse Hoër Meisieskool (of Rhenish soos dit algemeen bekend staan), was die eerste skool in Suid-Afrika wat huishoudkunde as vak aangebied het. Dit is in Mei 1860 op Stellenbosch deur eerw. P.D. Lüchhoff, hoof van die Rynse Sendinggenootskap, gestig. Aanvanklik was die skool dubbelmedium, met Engels en Duits as onderrigmedia. Onderwyseresse is van 1874 af opgelei en in die tagtigerjare van die 19de eeu het dit meisies vanuit alle uithoeke van Suid-Afrika gelok. Die Rhenish Institute is die oudste kosskool vir meisies in die land. Die hoërskool het in 2014 691 leerders gehad en 727 in 2016. Die Rhenish Primary School (Rynse Laer Meisieskool), wat onderrig aan meisies sowel as seuns bied, het in daardie jaar 555 leerders gehad, van wie 290 seuns was, en in 2016 680, van wie 337 seuns was en 343 meisies. Anna Pauw Hierdie artikel is ’n saadjie. Voel vry om Wikipedia te help deur dit uit te brei.


Altona 93 is 'n Duitse sportvereniging uit Hamburg met afdelings in handbal, karate, tafeltennis, sokker en vlugbal. In 1893 het 'n groepie studente Altonaer Cricketclub gestig, maar hulle belangstelling het na sokker geskuif en die naam is eers verander na Altonaer FuCC en daarna na Altonaer FC. Die klub was deel van die Altona-Hamburg-liga wat in 1894 gevorm is. In 1900 was die klub een van die 70 spanne wat in Leipzig saamgekom het om die DFB (Duitse sokkerbond) te vorm. In 1903 was Altona die gasheer vir die eindstryd om die allereerste Duitse titel tussen VfB Leipzig en DFC Praag. Die klub het self in 1903 en 1909 die Duitse halfeindstryd gehaal. In 1919 het die klub met Altonaer TS 1880 saamgesmelt en bekend gestaan as VfL Altona. In 1922 het die 2 klubs se paaie weer geskei en is die naam Altonaer FC 1893 VfL aangeneem. 'n Nuwe fusie in 1938 met Borussia 03 Bahrenfeld het gelei tot Altonaer FC 93 Borussia. Tussen die Eerste Wêreldoorlog en die Tweede Wêreldoorlog het die klub altyd op die hoogste vlak gespeel.


'n Sferoïde is 'n kwadratiese oppervlak en die omwentelingsfiguur van 'n ellips. 'n Ellipsoïde waarvan twee strale gelyk is, is 'n sferoïde. Wanneer die twee gelyke strale kleiner as die derde is, word dit 'n oblate, of afgeplatte sferoïde genoem, maar wanneer die twee gelyke strale langer as die derde straal is, is die resultaat 'n prolate sferoïde. Die aarde (en ook ander planete) word gereeld voorgestel as 'n afgeplatte sferoïde. Die volume van een prolate sferoïde is: V = 4 3 π a b 2 {\displaystyle V={\frac {4}{3}}\pi ab^{2}} Die volume van 'n oblate sferoïde is: V = 4 3 π a 2 b {\displaystyle V={\frac {4}{3}}\pi a^{2}b} Waarin: a die grootste straal is en b die kortste straal is.


Gill-kollege is 'n dubbelmedium-, koëd-staatshoërskool op die Oos-Kaapse dorp Somerset-Oos. Dié roemryke onderwysinstelling is in 1869 gestig as ’n hoërskool en universiteitsopleidingsentrum vir seuns en jong mans danksy ’n £23 000-erflating van dr. William Gill (1783-1863), ’n geneesheer en wolboer wat skatryk geraak het deur middel van sy merinoplaas naby Kookhuis, Gill het die Somerset Reading Society in 1832 gestig as voorloper van die latere dorpsbiblioteek. Hy het geld nagelaat vir die stigting en onderhoud van 'n inrigting van hoër onderwys in die Oos-Kaap. Die oorspronklike gedagte was dit die Oostelike Provinsie (Oos-Kaap) se universiteit moes word, maar weens strawwe mededinging van die St. Andrew-kollege (waaruit die Rhodes-universiteitskollege ontstaan het) in Grahamstad, destyds soos vandag, ’n veel groter en belangriker nedersetting as Somerset-Oos, kon Gill-kollege nie aan die vereiste voldoen nie wat die status van universiteitskollege beperk het tot instellings met meer as 75 studente wat matriek verwerf het. Gevolglik verloor Gill-kollege sy universiteitstatus in 1903 en word 34 jaar ná sy ontstaan slegs ’n hoërskool.


Kolonel Adolf Gysbert (Sailor) Malan (Wellington, 3 Oktober 1910 – 17 September 1963) was 'n befaamde Suid-Afrikaanse vlieënier en 'n kampvegter vir menseregte. Hy is in die Boland gebore en ontvang sy skoolonderrig op Wellington en kry daarna opleiding aan boord van die Suid-Afrikaanse opleidingskip Generaal Botha. Hierna het hy diens gedoen op die Union-Castle-Redery tot 1936. In 1935 het die Britse Lugmag sy vlieënierskorps aansienlik begin uitbrei en Malan was een van die manne wat aangesluit het (1936). Hy het geleer om 'n Tiger Moth te vlieg by 'n elementêre vliegskool naby Bristol, en die eerste keer gevlieg op 6 Januarie 1936. Hy voltooi sy opleiding en op 20 Desember 1936 word hy gestuur om aan te sluit by 74 Eskader. Hy is in Januarie 1937 bevorder tot loodsoffisier en in Augustus aangestel as waarnemende vlugbevelvoerder van die sogenaamde A Flight, wat Spitfires gevlieg het. Kort voor die uitbreek van die Tweede Wêreldoorlog is hy bevorder tot vlugluitenant. Eskader 74 het sy eerste aksie net 15 uur ná die uitbreek van die wêreldoorlog beleef.


Leopold (Leo) Marquard (15 Junie 1897 - 27 Maart 1974) was 'n Suid-Afrikaanse opvoedkundige, skrywer en stigterslid van die Liberale Party. Hy is op Winburg in die Vrystaat gebore waar sy vader, ds. J.J.T. Marquard – na wie die dorp Marquard genoem is – predikant was van die plaaslike NG gemeente. Marquard het sy opvoeding op sy geboortedorp en aan die Grey-kollege in Bloemfontein ontvang. Daarna hy het as Rhodes-beurshouer na Oxford vertrek. Marquard het tydens die Eerste Wêreldoorlog in die Britse Lugmag diens gedoen. Na afloop van die oorlog het hy begin skoolhou. In 1924 was hy een van die stigters van NUSAS (Nasionale Unie van Suid-Afrikaanse Studente). In 1940 sluit hy hom aan by die Suid-Afrikaanse magte in die Tweede Wêreldoorlog en behaal groot welslae as hoof van die Weermagopvoedingsdiens. Ná die oorlog het hy aan die hoof van Oxford University Press se bedrywighede in Suider-Afrika gestaan. Hy het ook breedvoerig geskryf oor geskiedenis, opvoeding en sosiologie. Marquard het Suid-Afrika by Unesco (die Verenigde Nasies se organisasie vir opvoeding, wetenskap en kultuur) verteenwoordig en was 'n leidende figuur in die Suid-Afrikaanse Instituut vir Rasseverhoudinge (SA Institute of Race Relations).


Swartwit Essen is 'n Duitse sokkerklub uit Essen in Noord-Rynland-Wesfale. Die klub is in 1881 as Essener Turnerbund gestig. Die sokkerafdeling is in Januarie 1900 gestig en het onafhanklik geword op 1 Julie 1974. Tydens die Derde Ryk het die klub tot 1943 in die Gauliga Neder-Ryn meegeding, destyds die hoogste vlak. Na die Tweede Wêreldoorlog het die klub grotendeels in die Oberliga Wes deurgebring, die hoogste klas voor die stigting van die Bundesliga. Die klub se grootste prestasie was toe hulle die DFB-Pokal in 1959 gewen het deur agtereenvolgens met SC Rooiwit Essen, Hertha BSC Berlyn, Hamburger SV en Borussia Neunkirchen klaar te speel. In 1967 het die klub promosie na die Bundesliga met een punt misgeloop. DFB-Pokal 1958/59 Amptelike klubblad Abseits Guide to German Soccer


LGBT-regte Burgerlike verbintenis Gayregte in Irak Verklaring van Montréal Zoliswa Nkonyana Die Republiek van Irak het onder die leierskap van Saddam Hoesein homoseksualiteit as 'n kriminele oortreding beskou, en ook na die bevryding van Irak deur Amerikaanse troepe en die verkiesing van 'n demokratiese regering bly die wettige status van homoseksualiteit omstrede. Alhoewel dit tans nie onwettig is nie, is dit steeds 'n taboe onderwerp. In 2014 verkeer Irak nog steeds in 'n soort burgeroorlog, en sommige burgermagte word daarvan beskuldig dat hulle homo- en transseksuele Irakiërs soek en vermoor. Hierdie artikel omtrent homoseksualiteit en LGBT-regte is ’n saadjie. Voel vry om Wikipedia te help deur dit uit te brei.


Die goudstandaard is 'n geldstelsel ingevolge waarvan 'n land se geldeenheid aan goud gekoppel word, goudmunt die wettige betaalmiddel is, ander munte as pasmunt gebruik word en banknote nie op sigself geld is nie, maar net verteenwoordigers is van 'n hoeveelheid goud. Die goud kan dan vrylik teen 'n vaste prys gekoop en verkoop word, vrylik gemunt, en in- en uitgevoer word. Ingevolge die goudstandaard moes lande hulle binnelandse ekonomiese bedrywighede verslap of versnel ten einde 'n betalingsbalans met hulle handelsvennote te handhaaf. Die ideaal was dus dat elke land goedere van dieselfde waarde sou in- en uitvoer. Dit het, wanneer 'n land 'n te groot handelsoorskot gehad het, soms daartoe gelei dat die land doelbewus sy produksie moes verlaag en in baie gevalle werkloosheid moes laat toeneem. Met hierdie stelsel was die wisselkoers dus die onveranderlike en die binnelandse ekonomiese lewe die veranderlike. Wisselkoerse is vasgestel en moes binne 'n noue band beweeg. So was 'n Britse pond gelyk aan 4,86656 Amerikaanse dollar, omdat daar 113 grein goud in 'n pond was en 23,22 grein goud in 'n dollar.


Die term Mimas kan verwys na: Mimas (mitologie), die seun van die Griekse godin, Gaia. Mimas (maan), een van die natuurlike satelliete van die planeet Saturnus.


Religieuse en LaVeyaanse Satanisme Organisasies wat met Satanisme geassosieer word Kerk van Satan Eerste Sataniese Kerk Bekende figure Anton LaVey | Blanche Barton | Peter H. Gilmore | Peggy Nadramia | Karla LaVey Verwante konsepte Die Pad van die Linkerhand | Pentagonale Revisionisme | Suitheisme | Oorlewing van die Sterkste | Objektivisme | Might Is Right Boeke en publikasies The Satanic Bible | The Satanic Rituals | The Satanic Witch | The Devil's Notebook | Satan Speaks! | The Black Flame | The Church of Satan | The Secret Life of a Satanist | The Satanic Scriptures Die Eerste Sataniese Kerk (Engels: First Satanic Church) is op 31 Oktober 1999 deur Karla LaVey gestig om die erfenis van haar vader Anton LaVey, die skrywer van die Sataniese Bybel, voort te sit. Anton LaVey het op Walpurgisnag (30 April 1966) die "Sataniese Kerk" (Engels: Satanic Church) in San Francisco gestig en later hernoem tot Kerk van Satan (Church of Satan). Ná sy afsterwe in 1997 is die Kerk deur 'n nuwe bestuur oorgeneem en sy administratiewe setel na New York Stad verskuif.


In die analise van wisselstroom elektriese stroombane (soos byvoorbeeld 'n RLC series stroombaan), is reaktansie die imaginêre deel van die impedansie, wat veroorsaak word deur die teenwoordigheid van 'n induktor of kapasitor in die stroombaan. Reaktansie veroorsaak 'n fase skuif tussen die elektriese stroom en spanning in die stroombaan. Reaktansie word deur die simbool X voorgestel en word in ohms gemeet. Wanneer X > 0, word die reaktansie induktiewe reaktansie genoem, Wanneer X = 0, is die stroombaan 'n suiwer weerstandskring, daar is dus geen reaktansie, Wanneer X < 0, word die reaktansie kapasitiewe reaktansie genoem. Die verhouding tussen impedansie, weerstand, en reaktansie word deur die volgende verhouding gegee: Z = R + j X {\displaystyle Z=R+jX\,} waar Z die impedansie in ohms is, R die weerstand in ohms is, X die reaktansie in ohms is, en j die imaginêre eenheid − 1 {\displaystyle {\sqrt {-1}}} is.


Die Afrikanerbond was 'n belangrike Kaapse politieke party in die laaste kwart van die 19de eeu en tot en met Uniewording. Hierdie politieke party moet nie verwar word met die latere Afrikanerbond (kultuurorganisasie) nie. Laasgenoemde is die voortsetting van die eertydse geheime Afrikaner Broederbond. Die Afrikanerbond (politieke party) is op 20 Junie 1879 deur S.J. du Toit, redakteur van Di Patriot, in die Paarl gestig. Op hierdie datum verskyn die naam Afrikanerbond vir die eerste keer as 'n opskrif in Di Patriot se hoofartikel. Hierdie politieke party het aanvanklik weinig sukses geken. In 1880 is slegs 3 takke gestig in Hopetown, Calvinia en Petrusville. Tussen 1881 en 1882 het dit egter baie vinnig gegroei as gevolg van die Eerste Vryheidsoorlog. Teen die einde van 1883 was die Afrikanerbond die grootste politieke party in Suid-Afrika. Die doelwit van die Afrikanerbond was die "Verenigde State van Suid-Afrika". In 1878 het Onze Jan Hofmeyr die Zuidafrikaansche Boeren Beschermings Vereeniging (ZABBV) gestig om op te kom vir die belange van die boere in die Kaap. Tussen 'Onze Jan' en S.J. du Toit het daar onenigheid ontstaan.


Gimnasium in die Paarl is op 12 Januarie 1858 deur ds. G.W.A. van der Lingen gestig en het die grondslag gevorm van die Christelik-nasionale onderwys in Suid-Afrika deurdat dit Nederlands as onderrigmedium gebruik het toe Engels die enigste amptelike onderrigtaal was, en deurdat godsdiensonderrig 'n verpligte vak was. Verskeie taalstryders van die Afrikaanse Taalbeweging het aan die Gimnasium skoolgegaan, onder meer ds. S.J. du Toit, wat 'n leerling van Arnoldus Pannevis was. Sedert 1902, die jaar waarin sport op 'n georganiseerde wyse by Gimnasium begin beoefen is, het die skool 74 mans en vroue opgelewer wat Suid-Afrika in 22 verskillende sportsoorte verteenwoordig het, onder meer ook 27 Springbokke. Die bekendstes van die afgelope jare is De Wet Barry, Marius Joubert, Jean de Villiers en Schalk Burger. In 1964 skei die skool in 'n hoër- en laerskool, met in 2007 onderskeidelik 1 161 en 550 leerders. Meisies is eers ná die skeiding toegelaat. Die skole se amptelike webblaaie


Ansan (Koreaans: 안산시) is 'n stad in Gyeonggi- provinsie, Suid-Korea. Dit lê suid van die hoofstad Seoel, en is 'n deel van die Seoelse Nasionale Hoofstadgebied. Die bevolking in 2004 was 686 873, met 56 mense per vierkante kilometer. Ansan begrens die see aan die weste, en die stad bevat baie eilande. Ansan word deur middel van spoorweg met Seoel verbind, via Seoel Subway Line 4. Die naam Ansan beteken "rustige berg" in Koreaans. Sangnok-gu (상록구) Danwon-gu (단원구) Amptelike webwerf Geargiveer 21 Maart 2007 op Wayback Machine Galbijim Wiki-bladsy oor Ansan Hierdie artikel is ’n saadjie. Voel vry om Wikipedia te help deur dit uit te brei.


Tribune Tower is 'n wolkekrabber in 425 North Michigan Avenue in Chicago (Illinois, Verenigde State). Die gebou in die Neogotiese styl is in die tydperk tussen 1923 en 1925 opgerig en huisves onder meer die hoofkwartier van die invloedryke dagblad Chicago Tribune en die ateljee van die radiostasie WGN Radio. Die wolkekrabber, wat deur Raymond Hood en John Mead Howell ontwerp is, het 'n hoogte van 141 meter en toon sekere ooreenkomste met die katedraal van Rouen se Tour de Beurre ("botter-toring") in Normandië (Frankryk) en die toring van die katedraal in Mechelen (Vlaandere, België). Die dagblad Chicago Tribune het in 1922 'n internasionale ontwerpkompetisie vir sy nuwe hoofkwartier met 'n prysgeld van VSA-$ 50 000 vir die "pragtigste en mees opvallende gebou ter wêreld" aangebied. Die kompetisie het groot publisiteit in die media verkry, en die meer as 260 inskrywings, wat ontvang is, word as 'n unieke wentelpunt in die geskiedenis van die Amerikaanse argitektuur beskou. Die Neo-Gotiese ontwerp van die New Yorkse argitekte Howells & Hood (John Mead Howells en Raymond Hood) met steunbere bo-op was die wenner.


Die eerste minister is gewoonlik die politieke leier van 'n land en in die meeste gevalle ook die regeringshoof. In monargieë is die staatshoof die koning of 'n derglike leier wat deur oorerwing die pos bekleë, terwyl die eerste minister aan die hoof van die regering staan. Ingevolge die republikeinse regeringsvorm is die staatshoof dikwels 'n president, terwyl die eerste minister die regeringshoof is. 'n Eerste minister moet besluite ingevolge kollektiewe bedinging binne die kabinet neem, hoewel hy of sy ook afsonderlike magte kan besit. In 'n demokrasie is die eerste minister dikwels die leier van die grootste politieke party, maar in gevalle waar 'n koalisie regeer, hoef dit nie noodwendig die geval te wees nie. Waar 'n president, veral wanneer hy of sy direk deur die kiesers verkies word, gewoonlik op sy persoonlikheid moet staat maak om verkies te word, is 'n eerste minister nie uitgelewer aan die wil van die volk nie en hoef hy nie die gewildste leier te wees nie. Hierdie artikel is ’n saadjie. Voel vry om Wikipedia te help deur dit uit te brei.


Koopkragpariteit is 'n ekonomiese teorie wat op die beginsel berus dat die ware wisselkoers tussen twee geldeenhede bepaal kan word deur wat met 'n eenheid van elk van die geldeenhede gekoop kan word. Pariteit bestaan wanneer dieselfde met elke eenheid gekoop kan word. Die ware koopkrag van 'n geldeenheid kan aan baie kommoditeite of produkte gemeet word. 'n Gewilde manier is om te kyk hoeveel MacDonalds se Big Mac-burger in verskeie lande in die inheemse geldeenheid kos. As die burger byvoordeeld twee Amerikaanse dollar kos en 14 Suid-Afrikaanse rand, en die wisselkoers is R7 vir $1, beteken dit daar bestaan koopkragpariteit tussen die Amerikaanse dollar en Suid-Afrikaanse rand volgens die sogenaamde Big Mac-indeks, wat deur die Britse saketydskrif The Economist uitgedink is. Die teorie wil dit hê dat wisselkoerse moet aanpas om koopkragpariteit te bereik. As 'n burger in Suid-Afrika dus minder as $2 kos, beteken dit die Suid-Afrikaanse rand is te swak en sal vroeër of later moet versterk om nader aan die dollar se waarde te beweeg.


Colin Eglin (14 April 1925 – 30 November 2013) was van 1970 meermale leier van die Progressiewe Party en sy opvolgers. Colin Wells Eglin is op 14 April 1925 in Seepunt, Kaapstad, gebore en voltooi sy skoolopleiding aan die Hoërskool De Villiers Graaff op Villiersdorp. Daarna dien hy in die Tweede Wêreldoorlog in Italië voor hy hom as landmeter bekwaam aan die Universiteit van Kaapstad. Sy politieke loopbaan begin op die ouderdom van 26, toe hy van 1951 tot 1954 in die dorpsraad van Pinelands dien. Daarna was hy lid van die Provinsiale Raad en word in 1958 se algemene verkiesing 'n Parlementslid vir die Verenigde Party in Pinelands. In 1959, tydens die V.P. se kongres in Bloemfontein, bedank hy en ander progressiewe lede van die V.P., die sogenaamde "Jong Turke", en stig op 13 November daardie jaar die Progressiewe Party, voorloper van die huidige Amptelike Opposisie, die Demokratiese Alliansie. Eglin was Kaaplandse voorsitter van die P.P. van 1959 tot 1966 en daarna nasionale voorsitter van 1966 tot 1971.


Suidwes-Afrika (Duits: Südwestafrika, Engels: South-West Africa, Nederlands: Zuidwest-Afrika; kort SWA) is 'n voormalige Volkebond-mandaat van Suid-Afrika, wat tussen 1915 en 1990 op die gebied van die huidige Republiek van Namibië bestaan het. Die Unie van Suid-Afrika het die gebied op 9 Julie 1915 tydens die Eerste Wêreldoorlog (sien Suidwes-Afrika-veldtog) van die Duitse Keiserryk verower en geannekseer. Met die Verdrag van Versailles, wat ná die Eerste Wêreldoorlog op 28 Junie 1919 onderteken is, het die Volkebond die gebied aan Suid-Afrika oordra. Op 14 Desember 1946 het die Verenigde Nasies die gebied van Suid-Afrika se heerskappy ontbind, wat die Unie geïgnoreer het en Suidwes-Afrika tot sy vyfde provinsie verklaar het. Op 27 Oktober 1966 het die Verenigde Nasies die gebied as Namibië onder sy eie regering gestel, wat tot die Namibiese Onafhanklikheidsoorlog van die SWAPO teen Suid-Afrika gelei het. 1971 het die Internasionale Geregshof die Suid-Afrikaanse besetting vir ongrondwetlik met die internasionale reg verklaar, wat sedert die mid-1970's tot 'n voortdurende oorgangsproses tot die onafhanklikheid van Namibië gelei het.


Die Demokratiese Party was 'n politieke party in Suid-Afrika van 1973 tot 1977. Theo Gerdener, voormalige Nasionale Party-parlementslid, senator, administrateur van Natal en van 1970 af minister van binnelandse sake, het in 1972 uit die kabinet en later ook die party bedank. Hy stig op 16 November 1973 die Demokratiese Party. Die party het die integrasie van die bruin en Indiese groepe met die blankes, maar afsonderlike ontwikkeling vir swartes, voorgestaan. Nie een kandidaat van die D.P. is in 1974 verkies nie, maar hulle het, gegewe die party se kort bestaan, verbasend goed gevaar en 10 050 stemme op hulle verenig. In 'n tussenverkiesing in 1975 in die "veilige" Verenigde Party-kiesafdeling Umhlatuzana het die Natalse leier van die V.P. vir Gerdener met net 30 stemme verslaan. Die party het sir De Villiers Graaff se veldtog om 'n opposisieparty met 'n breër basis te stig, gesteun en uiteindelik met die V.P. in die Nuwe Republiek Party saamgesmelt op 29 Junie 1977. Gerdener bedank egter kort voor die verkiesing van 30 November 1977, hoofsaaklik as gevolg van 'n meningsverskil oor die NRP se kandidaat in Hillbrow.


Die Home Insurance Building is 'n kantoorgebou in Chicago (Illinois, Verenigde State), wat in 1885 opgerig is. Die gebou, wat reeds in 1931 afgebreek is om plek te maak vir die Field Building (tans die LaSalle Bank Building), het oor tien verdiepings met 'n hoogte van 42 meter (138 voet) beskik en word deur sommiges as die eerste wolkekrabber ter wêreld beskou. Die gebou is deur die argitek en ingenieur William LeBaron Jenney ontwerp. Die Home Insurance Building is 'n tipiese voorbeeld van die Chicago School se argitektuur. Dit was die eerste gebou met 'n staalraamwerk, alhoewel merendeels giet- en smeedyster vir sy konstruksie gebruik is. Vanweë sy unieke argitektuur en raamwerk, wat die gewig gedra het, word die kantoorgebou dikwels as die eerste wolkekrabber ter wêreld beskryf. Hierdie bewering word nogtans deur talle deskundiges betwis, aangesien die Home Life Insurance-gebou eerder 'n soort hibriedkonstruksie verteenwoordig. Volgens 'n forensiese ondersoek net voor sy sloping is vasgestel dat die gebou wel die eerste was, waarin sowel die verdiepings asook die buitemure net deur sy metaalraam gedra is.


Poker is 'n gewilde kaartspeletjie wat in dobbelary of vir vermaak gebruik word. Die algemeenste formaat is waar 'n aantal spelers meeding om 'n sentrale pot waarin elke speler weddenskappe plaas. Die speler met die beste kombinasie kaarte wen die sentrale pot of 'n speler wen die pot wanneer die speler 'n weddenskap in die sentrale pot maak wat deur geen ander speler geroep word nie. Poker kan ook verwys na video-poker, 'n tipe dobbelmasjien wat algemeen in dobbelhuise voorkom en waarin spelers teen die dobbelhuis meeding. Daar is verskeie variasies van poker. Elke variasie volg dieselfde patroon. Die gewildste variasie is tans "Texas Hold'em" waarin elke speler 2 kaarte ontvang, 5 sentrale kaarte gedeel word wat deur elke speler gebruik kan word en die speler wat die beste moontlike hand met die 7 kaarte kan maak die pot wen. Ander variasies sluit in "Draw poker", "Stud Poker"" en "Omaha". Video-poker maak oor die algemeen gebruik van die "Draw poker" variasie. Poker kan in 'n kontantformaat of toernooiformaat gespeel word.


SpVgg Erkenschwick is 'n Duitse sokkerklub uit Oer-Erkenschwick in die deelstaat Noord-Rynland-Wesfale. In 1916 is die sportklub Sportverein Erkenschwick gestig en in 1918 is daar met Emscher-Lippe-Spielverband saamgesmelt om Sportfreunde Erkenschwick te vorm. In 1921 word daar weer saamgesmelt, hierdie keer met Turn- und Leichtathletikverein TV Erkenschwick om TuS 09 Erkenschwick te vorm. In 1922 het die klub se sokkerafdeling onafhanklik geraak en met die sokkerspelers van Blau-Weiss Oer saamgesmelt om SpVgg Erkenschwick te vorm. Die klub het vanaf 1943 in die Gauliga Wesfale meegeding, destyds die hoogste vlak. Na die Tweede Wêreldoorlog het die span in die Oberliga Wes gespeel, wat weereens die hoogste vlak was. In 1967 het die span die kwarteindstryd van die DFB-Pokal gehaal en met 1-3 teen FC Beiere München, die uiteindelike wenner, verloor. Amptelike klubwerf The Abseits Guide to German Soccer


Die Torch Commando (Fakkelkommando in Afrikaans) is in Mei 1951 deur oudstryders van die Tweede Wêreldoorlog gestig om die kleurlingstemreg, soos verskans in die Suid-Afrika-wet van 1909, te verdedig teen 'n hewige aanslag van die Nasionale Party. In Mei 1951 het 'n groep politiek bewuste oudstryders besluit om 'n optog met fakkels te hou om beswaar aan te teken teen die regering se voorneme om die Suid-Afrika-wet van 1909 te wysig ten einde kleurlinge van die algemene kieserslys te verwyder en hulle op 'n afsonderlike kieserslys te plaas. Die wekroep om deelname is gerig aan alle oudstryders, eers in Johannesburg, Port Elizabeth en Kaapstad, maar later ook in ander stede, om hulle stem te laat hoor vir die waardes waarvoor hulle in die Tweede Wêreldoorlog geveg en hulle kamerade gesterf het. Niemand het aanvanklik gedink dat die optogte enigiets meer sou wees as net 'n buiteparlementêre demonstrasie van korte duur om baie Suid-Afrikaners se beswaar teen die Nasionalistiese regering te laat hoor nie. Daar was geen meesterplan nie en niemand het aanvanklik 'n blywende organisasie of vereniging in gedagte gehad nie.


Geel is die kleur wat opgewek word deur lig wat beide die L en M (lang- en medium-golflengte) keëlselle van die retina omtrent ewe veel stimuleer, maar die S (kort-golflengte) keëlselle nie beduidend stimuleer nie. Dit wil sê, lig wat baie rooi en groen bevat, maar nie veel blou nie. Lig met 'n golflengte van 570–580 nanometer is geel aangesien die lig die regte mengsel van effens langer en korter golflengtes bevat. Geel se komplementêre kleur in terme van kleurvermenging (deur die gebruik van lig) is blou. Volgens verskeie kleurskemas word geel as volg voorgestel: Bron: HTML/CSS Die kleurraampie regs-bo wys een van die mees intense geel wat in die 8-bis RGB-kleurmodel verteenwoordig kan word; geel is 'n sekondêre kleur in 'n toevoegende RGB-ruimte. Die gemete ligspektrum van geel pieksels op 'n tipiese rekenaarskerm is kompleks, en baie anders as die reflektansiespektrum van 'n geel voorwerp soos 'n piesang. Prosesgeel (ook bekend as pigmentgeel, drukkersgeel of kanariegeel) is een van die drie aftrekkende kleure, tesame met magenta en siaan.


Bezuidenhout is 'n voormalige kiesafdeling van die Volksraad van die Unie van Suid-Afrika sowel as die Republiek van Suid-Afrika. Die naam is afgelei van die oostelike voorstad van Johannesburg, Bezuidenhoutsvallei, 'n middelklasbuurt wat begrens word deur ander ou voorstede soos Kensington, Belgravia en Jeppestown. Bezuidenhout was een van die oorspronklike 36 kiesafdelings wat aan die destydse Transvaal toegeken is met Uniewording. In 1917, 13 jaar voordat vroue ook stemreg gekry het, was hier 3 421 geregistreerde blanke, manlike kiesers. Teen 1920 het die derde Afbakeningskommissie die kiesfadeling Siemert in dieselfde omgewing as Bezuidenhout die nuwe naam Jeppes gegee. Dié afdeling het 3 191 kiesers gehad. Bezuidenhout se getal kiesers was in daardie jaar 3 188. In 1937, toe die Transvaal vir Kaapland verbygesteek het betreffende sy getal setels (60 teenoor 59), het Bezuidenhout 7 922 kiesers van albei geslagte gehad en twee jaar later 9 307. Teen daardie tyd is Kensington ook reeds in die omgewing geskep. Hillbrow sou in 1943 as setel verskyn.


Alice James (7 Augustus, 1848–6 Maart, 1892), was 'n Amerikaanse dagboekskryfster, die enigste dogter van Henry James, Sr. en die suster van die filosoof William James en skrywer Henry James. Sy is mees bekend vir 'n dagboek wat sy in die laaste jare van haar lewe geskryf het en wat posthuum uitgegee is. Alice James was deel van die ryk en intellektuele James-familie, maar het vroeg in haar lewe 'n aantal psigologiese en fisiese probleme ontwikkel wat uiteindelik tot haar dood op die ouderdom van 43 sou lei. Sy was die jongste van vyf kinders en het by haar ouers gebly tot hul dood in 1892. Teen die tyd het Alice reeds ten minste twee ineenstortings gehad en sou 'n aantal meer ervaar voor haar dood aan borskanker. Sy het verskeie behandelinge vir haar aandoenings op die proef gestel, maar nooit merkbare verligting gekry nie. In 1884 het sy saam met haar metgesel, Katharine Loring, na Engeland verhuis, waar sy gewoon het tot haar dood. Alice het 'n dagboek in 1889 begin.


Datavleg (Engels: mashup) is 'n webwerf waarin dié inhoud daarvan geskep word deur die integrasie van inligting vanuit meer as een bron. Die resultaat kan 'n nuwe en vindingryke webgebaseerde diens verteenwoordig. 'n Datavlegtoepassing is 'n voorbeeld van die Web 2.0 wat deur sommige waarnemers beskou word as 'n voorbeeld van die rigting waarin die web ontwikkel. Dit is ook 'n voorbeeld van interaktiewe webtoepassings wat gebaseer is op inhoud van eksterne datavelde om totaal nuwe dienste te skep. Hierdie tipe dienste is besig om 'n toenemend gewilde verskynsel op die web te word. Datavleg se gewildheid word toegeskryf aan interaktiewe gebruikersdeelname en die unieke samevoeging van derdepartydata. 'n Rigiede beskrywing en definisie van datavleg is nie op hierdie stadium moontlik nie aangesien dit 'n dinamiese en vinnig ontwikkelende veld verteenwoordig. Die oorsprong van die term in Engels (mashup) gee ook insig in die agtergrond van dié term. Dit word geleen van pop-musiek waar 'n mashup beskou word as 'n nuwe liedjie wat geskep word deur die vermenging van vokale en instrumentele snitte van twee verskillende liedjies (gewoonlik ook van verskillende musiekgenres).


Tennis Borussia Berlin is 'n sokkerklub uit Berlyn, die hoofstad van Duitsland. Die klub is in 1902 gestig en was oorspronklik 'n tennis- en ping-pongklub. Die klub was in 1932 en 1941 die Berlynse kampioen en in 1932 het die klub die kwarteindstryd om die Duitse titel gehaal. Die klub het in die 1970’s twee seisoene in die Bundesliga deurgebring, maar soos vele ander Berlynse klubs het TeBe 'n geskiedenis van finansiële probleme. TeBe se tuisveld is die Mommsenstadion, wat in 1930 gebou is en 'n nasionale gedenkwaardigheid is. Amptelike klubblad Abseits Guide to German Soccer


Vir die streek in die Oos-Kaap, sien Albanie. Albany is die hoofstad van die Amerikaanse deelstaat New York. Die bevolking was 'n geskatte 95 658 in 2007, sowat 8 000 minder as in 1994. Die stad is aan die Hudsonrivier geleë, 232 km noord van New York Stad. Dit is die tweede oudste nedersetting in die oorspronklike 13 kolonies wat onafgebroke bewoon word. Die Nederlanders het hulle aanvanklik in 1624 hier kom vestig. Dit het die staatshoofstad geword in 1797. Die stad het twee universiteite wat in onderskeidelik 1844 en 1848 gestig is. 'n Jaarlikse tulpefees word hier gehou. Pieter Cuyler, landdros van die distrik Uitenhage, het die Zuurveld in die Oos-Kaap in 1812 "Albany" hernoem ter ere van sy vader wat burgemeester van dié stad was. Die benaming van die NG gemeente Albanie, vroeër gesetel op Riebeek-Oos, maar nou in Grahamstad, is 'n verafrikaansing van dié naam.


Bailey Bekker (? - Kaapstad, 14 Mei 1989) was 'n Suid-Afrikaanse polituks, eertydse lid van die uitvoerende komitee van Transvaal belas met onderwys en later Volksraadslid vir Johannesburg-Noord en die enigste leier van die Nasionale Konserwatiewe Party. Ná afloop van die Parlementsitting van 1953 is vyf lede van die Verenigde Party uit die party geskors omdat hulle die party gekritiseer het vir sy hantering van die Kleurlingstemreg-vraagstuk. Hulle het gereken die V.P. moes 'n kompromis met die regering probeer bereik het. Aan die begin van die 1954-parlementsitting het twee lede hulle by die geskorste lede aangesluit en aan die einde van die jaar het hulle die Nasionale Konserwatiewe Party gestig. Die party het niks uitgerig nie en ontbind op 23 Januarie 1957, sonder dat hy aan 'n algemene verkiesing deelgeneem het. Drie L.P.'s sluit later by die N.P. aan, een keer terug na die V.P. en twee verdwyn van die politieke toneel. Hy het uit die politiek getree en hom op sy wynplaas by Stellenbosch gaan vestig. In 1980 verhuis hy en sy vrou na die Kaapse voorstad Kenilworth.


Verjus (van Middel-Frans vertjus "groen sap") is 'n baie suur sap wat gemaak word deur groen (onryp) druiwe te pars. Soms word suurlemoen- of suringsap, kruie of speserye bygevoeg om die smaak te verander. In die Middeleeue, is dit algemeen in Wes-Europa gebruik as 'n bestanddeel in souse, en as 'n smaakmiddel, of om voorbereidings te ontglans Dit is te vore gebruik in baie omstandighede waar moderne sjefs of wyn of een of ander soort asyn sou gebruik, maar die gebruik daarvan het heelwat afgeneem soos wyn en verskeie gegeurde asyne meer bekombaar geword het. Nietemin word dit in 'n aantal Franse disse sowel as respete uit ander Europese en Middeoosterse geregte gebruik. Dit kan by sommige gourmet kruideniers gekoop word. Moderne sjefs gebruik verjus in slaaisouse as die suur bestanddeel as wyn saam met die slaai bedien gaan word. Die rede hiervoor is dat verjuse 'n soortgelyke suur smaak komponent verskaf sonder om met die wyn se smaak te "kompeteer" (of dit te verander) soos die geval met asyn of suurlemoensap sou wees.


SV Sandhausen 1916 is 'n sokkerklub uit Sandhausen in die deelstaat Baden-Württemberg in Duitsland. Die klub is op 1 Augustus 1916 gestig as SV Sandhausen en in die 1930/'31-seisoen gepromoveer na die Bezirksliga Rhein/Saar, destyds die hoogste vlak. Tydens die Tweede Wêreldoorlog het die klub tydelik met TSV Walldorf en VfB Wiesloch saamgespeel as KSG Walldorf-Wiesloch. Na die oorlog is die klub herstig as SG Sandhausen en in 1951 is die huidige benaming aangeneem. Die klub se grootste prestasie is in die 1985/86-seisoen behaal toe dit die kwarteindstryd van die DFB-Pokal gehaal het. Amptelike klubwerf


Luanshya is een van die vier groot plekke wat in die Zambië se Koperstreek ontstaan het weens die ontdekking van koper in 1902, hoewel die ontginning daarvan eers in 1925 begin het. Die bevolking was 112 029 in 2007. NG gemeente Luanshya Hierdie artikel is ’n saadjie. Voel vry om Wikipedia te help deur dit uit te brei.


Marondera is 'n redelike groot dorp in die provinsie Masjonaland-Oos van Zimbabwe met 'n geraamde bevolking in 2007 van 60 291. Die dorp het tot ongeveer 1982 as Marandellas, 'n verbastering van sy oorspronklike naam, bekend gestaan. Dit is 72 km suidoos van Harare op die hoofpad na Mutare geleë. Die naam is afgelei van die naam van die hoofman van die Zezuru-stam wat eens hier gewoon het. Die dorp is rondom 'n groot sentrale plein aangelê en is redelik boomryk, met 'n aangename klimaat danksy die hoogte bo seespieël. Van die vernaamste bedrywe in die omgewing is bosbou, beesboedery, suiwelprodukte, graan en tabak, hoewel die landbousektor sedert die jaar 2000 feitlik in duie gestort het vanweë Robert Mugabe se beleid om beslag te lê op plase in wit beheer. Die NG gemeente Marandellas is op 1 November 1950 gestig. Die eerste leraar was ds. H.C. de Wet. Voor die kerkgebou opgerig is, is eredienste in 'n Dingaansfeeshuis in een van die gemeente se wyke gehou. By afstigting was hier 270 lidmate oor 400 myl van noord tot suid versprei.


Chivhu (voorheen Enkeldoorn) is 'n dorpie in die middel van Zimbabwe in die provinsie Masjonaland-Oos met 'n geskatte bevolking in 2007 van net meer as 10 000. Die dorpie het ontstaan toe Hendrik Bekker 'n plaas afgemeet het aan die pad tussen Fort Victoria (nou Masvingo) en Salisbury (nou Harare). Hy het dit Enkeldoorn genoem na aanleiding van die soort akasia wat hier gegroei het. Bekker het later sy plaas net so agtergelaat, maar Enkeldoorn het in 'n dorpie ontwikkel, wat die middelpunt was van 'n vooruitstrewende boerderygemeenskap wat hoofsaaklik uit Afrikaners bestaan het. Die meeste het hulle reeds in die tyd van Cecil John Rhodes hier kom vestig. Hulle het altyd spottenderwys na hulle gebied as die Republiek van Enkeldoorn verwys met die plaaslike kroeg as die hoofstad. 'n Aandenkingsvisum is destyds aan besoekers uitgereik en 'n spesiale Enkeldoorn-das aan hulle verkoop waarop 'n afbeelding van 'n enkeldoornboom gedruk was. In 1895 het ds. Strasheim opdrag by die Kaapse Kerk gekry om gemeentes te stig waar Afrikaner-trekkers hulle gaan vestig het.


Newman se Voëls van Suider-Afrika is 'n boek wat die voëls wat in die Suider-Afrika voorkom, beskryf en is een van die streek se voorste veldgidse. Dit beskryf en illustreer al die voëls wat in Suider-Afrika voorkom, selfs die seldsaamste swerwers en die seevoëls van die suidelike oseane. Die illustrasies is ook deur Kenneth Newman, wat een van die voorste voëlkunstenaars in Suid-Afrika was. Die nuutste publikasie bevat 46 nuwe spesies. Kleurkodes is behou en heen en weer verwysing is maklik. Alle kaarte is ten volle hersien. Internasionale name vir 125 spesies word ook ingesluit, in lyn met nuwe neigings wêreldwyd. Inligting oor boek: Skrywer: Kenneth Newman Uitgewer: Struik ISBN 9781868729821 Formaat: Sagteband Publikasiedatum: Februarie 2004 Lengte: 205mm Breedte: 125mm Aantal bladsye: 528 Sasol Voëls van Suider-Afrika Sappi Voëls van Suider-Afrika


Cromwell Everson 28 September 1925 - 11 Junie 1991 was veral bekend as 'n Suid-Afrikaanse komponis. Hy het groot geword in 'n Afrikaner-omgewing, sy moeder was Maria De Wit en sy vader Robert Everson. Everson het die tradisie voorgesit en sy kinders ook Afrikaans groot gemaak. 1945, Matriek, Central High School, Beaufort Wes 1950, Baccalaureusgraad in Musiek, Universiteit van Stellenbosch 1974, Doktor van Musiek, Universiteit van Kaapstad Die eerste Afrikaanse opera, Klutaimnestra, is geskryf deur Everson. Die meeste van sy ander liedere is ook in Afrikaans. Behalwe die opera bestaan Everson se werke uit vyf sonatas, 'n viooltrio, 'n stel invensies, vier liedsiklusse, 'n klaviersuite, 'n verskeidenheid bewegings vir klavier en kitaar, 'n skrykkwartet, asook 'n onvoltooide simfonie. Klutaimnestra (eng:Clytemnestra) (Libretto, Cromwell Everson), Afrikaanse opera in vier bewegings (1967). Eerste opvoering 7 November 1967, Biesenbach-saal, Worcester, met Lorraine Du Toit as sopraan.


Jodium is ’n chemiese element met die simbool I en ’n atoomgetal van 53. Jodium, wat natuurlik voorkom, bestaan uit ’n enkele isotoop met 74 neutrone. Jodium is die halogeen met die laagste reaktiwiteit en is ook die elektropositiefste halogeen naas astaat. Die element kom egter nie in sy ongebinde vorm in die natuur voor nie. Soos al die ander halogene (groep VII-elemente) vorm jodium diatomiese molekules in sy suiwer vorm (I2). Jodium en sy verbindings word hoofsaaklik vir medisinale redes, fotografie en in kleurstowwe gebruik. Jodium is hoogs oplosbaar in water en kom in seewater voor. Dit kan moontlik help om te verduidelik hoe dit gebeur het dat alle diere, en sommige plante, jodium in spoorhoeveelhede in hulle diëte vereis. Die hoë atoomgetal maak dit ’n relatief seldsame element. Die element is die swaarste noodsaaklike element wat deur lewende organismes gebruik word. Onder standaardtoestande is jodium ’n donkerpers/donkerbruin vastestof. Hierdie halogeen vorm verbindings met baie elemente, maar is minder reaktief as ander lede van die groep VII-elemente en het ’n effense metaalglans. Elementêre jodium los maklik op in chloroform en koolstoftetrachloried.


FC Schönberg is 'n Duitse sokkerklub uit Schönberg in die deelstaat Mecklenburg-Voorpommeren. Die klub se oorspronklike voorganger was TSG Schönberg wat in 1945 aan die einde van die Tweede Wêreldoorlog opgerig is as SG Schönberg en later herdoop is na BSG Traktor Schönberg. In 1962 het die klub met SG Dynamo 1950 Schönberg saamgesmelt om TSG Schönberg te vorm. Die huidige klub het op 1 Julie 1995 ontstaan toe die sokkerafdeling van TSG onafhanklik geword het. Die klub het tussen 1999 en 2004 die Mecklenburg-Voorpommeren verbandspokal 6 keer in 'n ry gewen en daarmee elke jaar toegang tot die volgende seisoen se DFB-Pokal gekry. Die span is egter elke slag in die eerste rondte deur 'n Bundesligaklub uitgeskakel. Amptelike klubblad Abseits Guide to German Soccer


Hester Heese (26 Oktober 1911 – 24 Mei 1992) was 'n bekroonde Afrikaanse skrywer van kinder- en jeuglektuur. Hester Maria de Swardt is op 26 Oktober 1911 in Kuilsrivier naby Kaapstad gebore as die derde jongste van sewe kinders. Haar ouers is Willem Hendrik de Swardt en Johanna Adriana Bosman. Sy gaan eers skool in Kuilsrivier en matrikuleer dan aan die Hoërskool Jan van Riebeeck in Kaapstad. Ten einde haar as kindertuinonderwyser te bekwaam, studeer sy aan die Onderwyskollege op Wellington en ook aan die Denneoord Kollege op Stellenbosch. Sy gee onderwys op Upington en later ook aan die Laerskool Jan van Riebeeck in Kaapstad. In Junie 1937 trou sy met dr. Karl Willem (Kalie) Heese en uit die huwelik word vyf kinders gebore. Dr. Heese is eers dosent in Sielkunde aan die Universiteit van Stellenbosch, maar word daarna predikant. Danksy haar huwelik was sy pastoriemoeder van onder meer die NG gemeente Swartland van 1943 tot 1946 en van die NG gemeente Pinelands van 1956 tot 1960. Die predikantspaar dien ook die gemeentes Malmesbury en Bonnievale. Later word dr. Heese aangestel as professor in Sielkunde aan die Universiteit van Wes-Kaapland, hy is ook die skrywer van Oom Kalie gee raad.


Würzburger FV is 'n Duitse sokkerklub in Würzburg in die deelstaat Beiere. Die klub is as FV 04 Würzburg e. V. 1904 gestig. Behalwe vir die 1933/34-seisoen, toe die span op die hoogste vlak in die Gauliga Beiere meegeding het, het die klub sy hoogtepunt in die 1970’s bereik toe dit die 2. Bundesliga gehaal het. Na 4 seisoene is die klub egter in 1980 gerelegeer en in 1981 is die klub bankrot verklaar. 'n Nuwe klub, die huidige Würzburger FV, is toe in sy plek opgerig, maar die klub moes in die 10de liga begin (Kreisklasse C). Die tradisionele stadion, Stadion an der Frankfurter Straße, is aan 'n ander plaaslike klub verkoop. Die klub het intussen weer gevorder tot by die Oberliga op die 4de vlak van die Duitse sokkerstruktuur. Amptelike klubblad Abseits Guide to German Soccer


'n Onderneming, sakeonderneming of besigheid, is 'n outonome/onafhanklike ekonomiese eenheid wat goedere en dienste binne 'n spesifieke ekonomiese stelsel produseer en lewer. Ondernemings is die nywerheid se punt van kontak met die verbruiker. Ondernemings voeg die verskillende sakefunksies bymekaar deur middel van goeie bestuur om winsgewendheid en gladde verloop, onder meer, teweeg te bring. In die studie van bedryfsekonomie, word bestaan daar drie verskillende ondernemings, naamlik klein ondernemings, medium ondernemings, en groot ondernemings. Daar is nie 'n duidelike onderskeid tussen die drie ondernemings van verskillende grootte nie. Die enigste faktor wat uitstaan om die klein van die groot onderneming te onderskei, is die onafhanklike eienaarskap en beheer. Daar bestaan verskillende soorte ondernemings, waaronder eenmansake, vennootskappe, beslote korporasies, maatskappye (privaat of publiek). Hierdie artikel is ’n saadjie. Voel vry om Wikipedia te help deur dit uit te brei.


.np is die Internettopvlakdomein vir Nepal. Lys van Internettopvlakdomeine IANA .np whois informasie .np domeinregistrasie


Tans is daar 'n aantal kwessies wat die sosiale behoeftes van mense in Suid-Afrika beïnvloed. Sommige meen dit is as gevolg van die erfenis van Suid-Afrika se Apartheid-verlede dat daar baie gemeenskappe is wat in algehele armoede leef en nie toegang het tot goedere en dienste om in hul mees basiese behoeftes te voorsien nie. Baie gemeenskappe is blykbaar nie geleenthede gegee om hul omstandighede te verbeter nie en is steeds sukkelend as gevolg van die sogenaamde onregverdige samelewing wat bestaan het. Aan die ander kant het die sogenaamde bevrydingsorganisasies vir jare die leuse "vryheid voor opvoeding" voorgehou in plaas van "vryheid deur opvoeding". Talle skole, handboeke en ander infrastruktuur wat tot mense se beskikking gestel is, is in die proses vernietig. Gemeenskappe wat nie hierdeur beïnvloed is nie, kon hulself grotendeels ekonomies bevry. Tans veroorsaak teen-rassisme in die vorm van regstellende-aksie dat vaardige werkers nie toegang tot die werksmark kan verkry nie. 'n Voorbeeld hiervan is die ANC se beleid van nasionaal proporsionele aanstellings, waar kleuring in die Wes-Kaap nie werk kan bekom of bevorder kan word nie, omdat die poste vir swartmense ('n minderheidsgroep in die omgewing) gereserveer is.


'n Hangbrug is 'n tipe brug wat nie soos die konvensionele brug gebou word nie, maar eerder hang. Voorbeelde hiervan is die Brooklyn-brug en die Golden Gate-brug. 'n Hangbrug moet ten minste twee torings hê, wat gewoonlik deur hol staalbokse gebou is, maar party is ook met beton gebou. Ás dit moontlik is sal die torings op die grond gebou word, maar daar is ook maniere om die torings te kry om te dryf, wat wél veilig is. Die dek of pad hang aan lang staal kabels wat aan hoë torings naby aan die punte van die brug vas is. Die gewig word versprei deur die kabels na die torings toe, en vanaf die torings oorgeplaas na die grond. Die torings van die brug word uit hol staal bokse of beton gemaak en die kabels wat vas is aan die torings bestaan uit duisende staal drade wat styf vas gemaak en deur mekaar gevleg word sodat dit sterk genoeg is om die dek se gewig te kan dra. Nadat die torings gebou is moet daar kabels deur gesit word om die dek of teer oppervlak te dra, daar is 'n belangrike metode wat volg.


Biseksualiteit is die beskrywing van ’n persoon se seksuele oriëntering waar die aantrekking tot dieselfde sowel as die teenoorgestelde geslag is. Dit staan naas die ander twee kategorieë van seksuele oriëntering: heteroseksualiteit, waar die aantrekking meestal tot die teenoorgestelde geslag is, en homoseksualiteit, waar die aantrekking meestal tot dieselfde geslag is. Sommige kenners beweer alle mense is in ’n mindere of meerdere mate biseksueel, dit is net die graad wat verskil sodat party mense hulself dan beskou as homo- of heteroseksueel. Al is iemand tot albei geslagte aangetrokke maar verkies een effens bo die ander, identifiseer hulle gewoonlik met biseksualiteit. Die antieke Grieke en Romeinse het nie begrippe soos homo- en heteroseksueel, en dus ook nie biseksueel, gehad nie. Mans wat manlike minnaars gehad het, is nie as homoseksueel beskou nie en het dikwels ook ’n vrou en/of vroulike minnaars gehad. Spartane het geglo liefde en erotiese verhoudings tussen veterane en rekrute sou trou en eenheid bevorder, en hulle het dit aangemoedig dat soldate hul minnaars met heroïese dade beïndruk. Wanneer die jonger soldate meerderjarig geword het, was die verhouding veronderstel om nieseksueel te word, maar dit is nie duidelik hoe streng dié reël gevolg is nie.


Strijdom van der Merwe (1961 -) is een van Suid-Afrika se bekendste landkunstenaars. Hy het kuns aan die Universiteit van Stellenbosch gestudeer en daarna drukwerk in Utrecht, Nederland, en beeldhouwerk in Praag in die Tsjeggiese Republiek. Hy was ook voltydse kunstenaar aan die Kent Institute of Art and Design in Canterbury, Engeland. Van der Merwe het al talle persoonlike uitstallings in talle galerye gehou oor die afgelope paar jaar. Verskeie private en openbare versamelaars het plaaslik en oorsee van sy werk aangeskaf. Hy het opdragbeeldhouwerke in onder meer Suid-Korea, Turkye, Frankryk, België, Letland, Swede, Japan, Italië en Australië gedoen. As landkunstenaar gebruik hy die materiaal wat 'n bepaalde terrein bied. Sy beeldende werke neem hulle vorm aan in verhouding tot die landskap. Hy werk altyd met die natuurlike omgewing en gebruik water, sand, hout en rotse, asook vlae. Van der Merwe se amptelike webblad Berig oor toekenning gewen Geargiveer 27 September 2007 op Wayback Machine


1. FC Eschborn is 'n sokkerklub uit Eschborn in die deelstaat Hessen in Duitsland. Die klub is op 10 September 1930 gestig, maar na die Tweede Wêreldoorlog deur die Geallieerdes ontbind. Dit is heropgerig as SG Eschborn. In 1950 het die sokkerafdeling onafhanklik geword van die klub, wat op daardie stadium as Turnverein Eschborn bekend gestaan het. Die onafhanklike sokkerklub het die huidige naam aangeneem. Die hoogtepunte in die klubgeskiedenis was die twee seisoene wat op die derdevlak Regionalliga deurgebring is, asook die wen van die Hessenpokal wat die klub toegang tot die 1ste ronde van die DFB-Pokal in die 2005/06-seisoen gegee het. Die klub het tans (2007) ernstige finansiële probleme en die swaard van bankrotskap het die klub reeds gedwing om van sy beste spelers ontslae te raak. Amptelike klubwerf The Abseits Guide to German Soccer


FSV Salmrohr is 'n sokkerklub uit Salmtal in die deelstaat Rynland-Palts in Duitsland. Die klub is in 1921 gestig as DJK Salmrohr-Dörbach, maar in 1933 is die naam verander na SV Salmrohr. Na die Tweede Wêreldoorlog is die klub in 1946 herstig as SV Salmrohr 1946 en 'n jaar later is die naam verander na FC Salmrohr 1946. Tussen 1958 en 1971 het die klub bekend gestaan as FSV Salmrohr-Dörbach, waarna die huidige naam aangeneem is. Die klub se grootste prestasie was om een seisoen (1986/87) in die 2. Bundesliga deur te bring. Die klub het ook die hoofrondte van die DFB-Pokal in 1988 en 1993 gehaal. Amptelike klubwerf The Abseits Guide to German Soccer Rheinlandliga Geargiveer 26 April 2012 op Wayback Machine Oberliga Südwest


1. SC Feucht is 'n sportklub uit Feucht in die deelstaat Beiere in Duitsland. Behalwe sokker, het die klub ook 'n afdeling vir kegelbal. Die eerste sokkerklub in Feucht is in 1920 opgerig as FC Feucht. Die klub het egter later doodgeloop en in 1927 is sy opvolger, 1. SC Feucht, gestig. In 1984 het die klub nog in die A-Klasse meegeding ('n lae amateurafdeling), maar met die promosie na die Landesliga in 1995 en die Oberliga Beiere in 1997 het die klub op die Duitse sokkerradar verskyn. In dieselfde jaar is die Waldstadion ingewy, die klub se tuisveld in Feucht. Die hoogtepunt van die klub se geskiedenis was die 2 seisoene in die Regionalliga. Ondanks 'n 14de plek in die 2004/05-seisoen, het die klub nie weer aansoek gedoen om 'n Regionalliga-lisensie nie. Die rede hiervoor was dat die klub nie langer die hoë koste van die liga kon bekostig met die geringe belangstelling van borge nie. Die klub het ook min toeskouers getrek (relatief tot ander Regionalligaspanne), wat verklaar kan word deur die feit dat Feucht minder as 14 000 inwoners het.


MSV Neuruppin is 'n sportklub uit Neuruppin in die deelstaat Brandenburg in Duitsland, veral bekend vir sy sokkerafdeling. Behalwe sokker, het die klub ook afdelings vir atletiek, biljard, boks, skaak, sport vir gestremdes, gimnastiek, voetslaan, swem, tafeltennis, vlugbal en algemene ontspanning. Die klub is gestig as Neuruppiner Turnerbund in 1919. Dit het ontwikkel in die militêre sportklub Militärsportverein Neuruppin en later in Märkischer Sportverein Neuruppin. Na die Tweede Wêreldoorlog is die klub in 1945 heropgerig as SG Neuruppin, maar hierna (in tipies Oos-Duitse styl) het 'n reeks naamsveranderinge gevolg: ZSG Neuruppin (1948), Nordwest Neuruppin (1949), BSG Konsum Neuruppin (1950), BSG Empor Mitte Neuruppin (1951) en toe BSG Empor Neuruppin (1952). Tussen 1983 en 1989 het die klub bekend gestaan as Elektronik Neuruppin. Na die Duitse hereniging het die klub sy naam eers verander na TuS Neuruppin en toe na die huidige naam (wat ook die klub se naam was voor die Tweede Wêreldoorlog).


Ernst Heinrich Göring (Emmerich, 31 Oktober 1838 - München, 7 Desember 1913) was die eerste administrateur van Duits-Suidwes-Afrika en die vader van die Nazi-politikus Hermann Göring. Hy studeer in die regte in Bonn. Hy was soldaat in die Duitse oorlog van 1866 en in die Frans-Duitse Oorlog van 1870 tot 1871. Ná die verkryging van Suidwes-Afrika as Duitse gebied, word Göring die eerste rykskommissaris van die nuwe gebied in Augustus 1885 deur Otto von Bismarck na Angra Pequena, later Lüderitz, gestuur. Sy setel het hy op Otjimbingwe gevestig na hy oorland na Okahandja gereis en verskeie verdrae met plaaslike hoofmanne gesluit het om hulle onder beskerming van die Duitse keiser te plaas. Hy het die eerste reservaat vir die San, destyds Boesmans genoem, opgerig omdat hulle deur die kolonialiste en swart volkere erg vervolg en afgemaai is. In Augustus 1890 verlaat hy Suidwes-Afrika en word konsul in Haïti. Sy seun, veldmaarskalk Hermann Göring, is in 1893 gebore terwyl sy vader met tuisverlof was en het wêreldwye berugtheid verwerf as stigter van die Gestapo voor die Tweede Wêreldoorlog en die uitvinder van die konsentrasiekampe waarin miljoene Jode, gays, Sinti en Roma en ander "ongewenste mense" uitgewis is.


SV Buchonia Flieden is 'n sportklub uit Flieden in die deelstaat Hessen in Duitsland, veral bekend vir sy sokkerafdeling. Die klub is in 1912 gestig en sy grootste prestasie was toe die hoofrondte van die DFB-Pokal in 1980 gehaal is. Behalwe sokker, het die klub ook afdelings vir tennis en tafeltennis. Amptelike klubwerf Geargiveer 27 Januarie 2007 op Wayback Machine


Sneeuplankry is 'n wintersport waar mens met 'n plank van 'n sneeubedekte berg afgly. Die sport is oorspronklik afgelei van branderplankry. Aanvanklik het mense 'n plank onder hul voete met hul hande vasgehou en sodoende deur sagte poeiersneeu probeer gly. Die sport het in die tussentyd baie verander en sneeuplankry is tans 'n gewilde wintersport en word ook in verskeie films goedgunstiglik uitgebeeld. Behalwe op berge kan mens ook op 'n spesiaal voorbereide piste gaan sneeuplankry. Dit is in die Verenigde State in die 1960's ontwikkel, en het in 1998 'n Winter Olimpiese Sport geword. Die sport het baie entoesiastiese deelnemers dwarsoor die wêreld. "180 spin": Spring in die lug en maak 'n halwe draai in jou lengte. "Frontflip": 'n Voor-oor bollemakiesie. "Snowboard equipment and history" (in Engels). International Olympic Committee. 2015. Geargiveer vanaf die oorspronklike op 2 April 2020. Besoek op 23 April 2016. Wikimedia Commons het meer media in die kategorie Sneeuplankry. Hierdie artikel is ’n saadjie. Voel vry om Wikipedia te help deur dit uit te brei.


Wieg van die Mensdom Mapungubwe Richtersveld Robbeneiland Kaapse floraryk iSimangaliso-vleilandpark Vredefort-koepel uKhahlamba-Drakensbergpark ǂKhomani Makhonjwa-Berge Daar is tans 1 091 Wêrelderfenisgebiede op aarde wat beskerm word om hulle natuurlike skoonheid of kulturele en geskiedkundige belangrikheid te bewaar. Plekke wat as wêrelderfenisgebiede aangewys is kry nasionale en internasionale erkenning en is 'n belangrike faktor vir toerisme. Tien plekke in Suid-Afrika is deur die Verenigde Nasies se Opvoedkundige, Wetenskaplike en Kulturele Organisasie (Unesco) tot Wêrelderfenisgebiede verklaar. Hulle is: Robbeneiland (1999) iSimangaliso-vleilandpark (voorheen bekend as die Groter St. Lucia-Vleilandpark) (1999) Die Wieg van die Mensdom (die hominiedfossielterreine van Sterkfontein, Swartkrans, Kromdraai en omgewings) (1999) uKhahlamba-Drakensbergpark (2000) Die Mapungubwe kulturele landskap (2003) Die Kaapse floraryk (2004) Die Vredefort-koepel (2005) Richtersveld (Kulturele en botaniese Landskap) (2007) ǂKhomani (Kulturele Landskap) (2017) Barberton Makhonjwa-Berge (2018) Die geskiedkundige belangrikheid van Robbeneiland het in 1999 gelei tot die erkenning daarvan as Wêrelderfenisgebied. Robbeneiland is die afgelope vyf eeue as tronk, hospitaal en militêre basis gebruik.


Koolhidrate is organiese verbindings wat 'n belangrike rol in lewende organismes speel. Hulle het die algemene formule (CH2O)n, waarvan ook hul benaming - "hidrate van koolstof" - afgelei is. Die eenvoudigste koolhidrate is suikers wat uit vyf (pentoses) of ses (heksoses) koolstofatome kan bestaan. Hierdie suikermolekule kom gewoonlik as ringe voor en staan bekend as monosakkariede, soos byvoorbeeld glukose en fruktose. Verbindings van twee molekule word disakkariede genoem; tafelsuiker of sukrose (met een glukose- en een fruktose-eenheid per molekuul) is die bekendste voorbeeld. Kettings van tussen drie en ses monosakkariede word oligosakkariede genoem, terwyl langketting-polimere van suikermolekule as polisakkariede bekend staan. Polisakkariede speel 'n belangrike rol as verbindings wat energie kan stoor, soos byvoorbeeld stysel in plante en glikogeen in diere. Ander polisakkariede is strukturele molekule soos byvoorbeeld sellulose (wat in die wande van plantselle voorkom) en chitien (wat in die selwande van fungi en in die eksoskelette van baie ongewerwelde diere aangetref word). Koolhidrate kom - naas vette en proteïene - ook in menslike voedsel voor en maak 60% van die gemiddelde totale dieet uit.


Sixtus I was die sewende pous van die Rooms-Katolieke Kerk. Die oudste dokumente spel die naam as ‘’’Xystus’’’. Sixtus was 'n Romein uit die Colonna-familie en sy vader se naam was Pastor. Hy volg Pous Alexander I op en regeer van 115 tot 125 tydens die bewind van keiser Trajanus en later keiser Hadrianus. Hy word opgevolg deur Pous Telesforus. Die naam 'Xystus' beteken 'die beskaafde'. Volgens die Liber Pontificalis is Sixtus gebore in die Via Lata-distrik en is sy dood gevolg deur 'n sede vacante van 2 maande. Tydens sy bewind het hy het die volgende drie ordonnansies uitgevaardig: slegs gewyde priesters mag die heilige vaatwerk aanraak biskoppe wat na die Vatikaan ontbied is, moet, wanneer hulle na hulle bisdom terugkeer, Apostoliese briewe toon na die inleiding van die Mis moet die priester saam met die gelowiges die Sanktus opsê of sing. Pous Sixtus I is heilig verklaar en hy word later as martelaar vereer. Sy feesdag is op 3 April. Hy is in die Vatikaan begrawe langs die graftombe van Simon Petrus.


Crawford is 'n dorp in die McLennan County-distrik in die Amerikaanse deelstaat Texas. Crawford het 'n oppervlakte van 2,4 km² en 789 inwoners (2005) en lê by die stad Waco. Die voormalige Amerikaanse president George W. Bush het daar 'n plaas, bekend as Westelike Withuis, waar hy staatsbesoekers soos die Duitse bondskanselier Angela Merkel ontvang het. Hierdie artikel is ’n saadjie. Voel vry om Wikipedia te help deur dit uit te brei.


Gallia Aquitania was 'n provinsie van die Romeinse Republiek en die Romeinse Ryk. Die provinsie was geleë in die suidweste van moderne Frankryk tussen die Pireneë en die Garonnerivier wat nou as die Akwitanië (Frans: Aquitaine) bekendstaan. Keiser Augustus het die gebied tussen die Garonne en die Loirerivier by die provinsie gevoeg. Keltiese Gallië is tussen 58 en 50 v.C. deur Julius Caesar verower en in vier provinsies verdeel: Gallia Aquitania in die Suidweste, Gallia Celtica (of Gallia Lugdunensis) tussen die Loire en die Seine, Gallia Narbonensis in die Suidooste (rofweg waar Provence vandag geleë is) en Gallia Belgica waar die Lae Lande vandag geleë is. Die Romeinse provinsie Hispania Tarraconensis het Gallia Aquitania in die Suide begrens John Frederick Drinkwater "Gaul (Transalpine)" The Oxford Companion to Classical Civilization. Ed. Simon Hornblower and Antony Spawforth. Oxford University Press, 1998. Oxford Reference Online. Oxford University Press. Gaul (Transalpine). Roman History, Gallia, United Nations of Roma Victrix, Besoek op 27 Mei 2007 Hierdie artikel is ’n saadjie. Voel vry om Wikipedia te help deur dit uit te brei.


Teodoro Obiang Nguema Mbasogo (gebore 5 Junie 1942) is sedert 1979 die president van Ekwatoriaal-Guinee. Obiang, wat verskeie regeringsposte, insluitende die hoof van die berugte Black Beach-tronk, beklee het, het op 3 Augustus 1979 sy oom in 'n bloedige staatsgreep omver gewerp. Die aard van Obiang se regering is nie-demokraties, aangesien opposisie nie toegelaat word nie. Hy word ook beskuldig van korrupsie en magsmisbruik. Ekwatoriaal-Guinee is tans 'n eenpartystaat wat deur die Democratic Party of Equatorial Guinea (PDGE) beheer word. Die grondwet verskaf aan Obiang wye magte, insluitend die reg om deur dekrete te regeer. Soos vorige Afrika diktators, het Obiang ook sekere titels aan homself toegeken. Dit sluit in: "heer van die eilande Bioko, Annobón en Río Muni." Hy verwys ook na homself as "El Jefe" (die baas). In Maart 2004 het Obiang aangekondig dat 'n staatsgreep teen hom beplan is deur die intelligensiedienste van die VSA, Brittanje en Spanje, gelei deur Mark Thatcher en Simon Mann. Kort daarna is 15 mense in Ekwatoriaal-Guinee gearresteer, asook 'n vliegtuig vol huursoldate in Zimbabwe wat blykbaar na die land op pad was.


Germania Superior ("Bo-Germanië") was 'n Romeinse provinsie, wat dele van die huidige Switserland, Frankryk en Suidwes-Duitsland beslaan het. Die provinsie is in die noorde begrens deur Germania Inferior, in die weste deur Gallia Belgica en Gallia Lugdunensis, in die suidweste deur Gallia Narbonensis en in die suidooste deur Raetia. Oos van die provinsie was die vrye Germanië geleë. Die Romeinse stadhouer se setel was Mogontiacum, die huidige Mainz. Met die veldtogte onder die heerskappy van Augustus het die Germaanse gebiede wes van die Ryn onder 'n Romeinse militêre bewind gekom. Saam met Germania Inferior het die provinsie onder keiser Domitianus omtrent 85 n.C. 'n burgerlike administrasie gekry. Die provinsie is veral met die oog op die militêre beskerming van Gallië gestig, en vanweë sy ligging by die grens van die Romeinse Ryk is hier 'n groot aantal legioene gestasioneer, met hoofkwartiere in Mogontiacum, Argentorate (die huidige Straatsburg) en tydelik ook Vindonissa (Windisch, Aargau), wat almal deur hulptroepe langs die Bo-Germaans-Raetiese Limes aangevul is.


Theuns Botha is 'n Suid-Afrikaanse politikus en die leier van die Demokratiese Alliansie in die Wes-Kaap. Sy politieke loopbaan het in 1995 begin as raadslid van die destydse Riversdal Munisipaliteit. In 2000 word hy die burgemeester van Langeberg, wat bestaan uit Riversdal, Stilbaai, Heidelberg en Albertinia. Botha is in 2002 verkies tot DA-provinsiale leier van die Wes-Kaap en in April 2004 word hy verkies as lid van die Wes-Kaapse provinsiale parlement. Hy beklee op daardie stadium die amp as leier van die opposisie. Botha se profiel[dooie skakel]


Melindi Charle is 'n sanger van die Weskus van Suid-Afrika. Sy het vroeër as die "Marilyn Monroe van Suid-Afrika" bekend gestaan, maar het haar beeld verander ná die vrystelling van haar album "Einde Van die Reënboog" toe sy haar op Langebaan en toe Jacobsbaai aan die Weskus gevestig het. "News24.com". Geargiveer vanaf die oorspronklike op 30 September 2007. Besoek op 31 Mei 2007. Melindi Charle se webwerf Geargiveer 15 Mei 2014 op Wayback Machine Bolla op YouTube Oom Samie se winkel op YouTube Hierdie artikel is ’n saadjie. Voel vry om Wikipedia te help deur dit uit te brei.


Budissa Bautzen is 'n sokkerklub uit Bautzen in die deelstaat Sakse in Duitsland. Die klub is op 24 Mei 1904 gestig as Sportverein Budissa Bautzen. Die klub is in 1907 herdoop na Sportverein Budissa 04 en het in 1913 die kampioen van die Gau Oberlausitz geword. Na die Tweede Wêreldoorlog is die klub deur die Geallieerdes ontbind en in 1946 heropgerig as Sparte Süd. In 1950 het die klub met Sparte West saamgesmelt om BSG Motor Bautzen te vorm. Bautzen het voor die hereniging van Duitsland nooit hoër as die DDR-Liga (tweede vlak) gevorder nie en het meestal op die derde of vierde vlak meegeding. Na die Duitse hereniging in 1990 het die klub sy tradisionele (huidige) naam teruggeneem. Amptelike klubblad


Eleuterus was die dertiende pous van die Rooms-Katolieke Kerk. Pous Eleuterus is gebore in Nicopolis in Epirus (Griekeland) en oorlede op 24 Mei 185 of 193. In 171 of 177 volg hy Pous Soter op en word na sy dood opgevolg deur Pous Victor I. Hy is pous tydens die keiserlike bewind van Markus Aurelius en Commodus. Sy tydgenoot Hegesippus skryf dat hy 'n diaken was in die gemeente van Rome tydens Pous Anicetus en Pous Soter. Die naam Eleuterus beteken ‘bevryder’. Die Liber Pontificalis beweer dat hy 'n briefwisseling gevoer het met 'n Britse koning Lucius van Brittanje, wat homself wou bekeer tot die Christendom. Daar is egter min bewys vir die stelling (Lees hier meer in Engels). Gedurende sy pontifikaat probeer hy vergeefs om eenheid in die Kerk te bewerkstellig, maar moet uiteindelik die gnostici soos die montaniste, die marcioniste en die valentiniste uit die Kerk verban. Die Montaniste het hulle oorsprong in Klein-Asië en verbrei na Rome en Gallië in die tweede helfte van die 2de eeu, rond die bewind van Eleuterus.


Griekwa-Afrikaans is 'n subvariëteit of dialek ('n taalvariant) van die Oranjerivier-Afrikaanse geolek wat saam met ene Adam, 'n vrygestelde slaaf, op die plek wat later Griekwastad genoem is, aangekom het. Lank het die geolek goed bewaar gebly omdat die kontak na buite beperk was, maar saam met die moderne media soos televisie het die afsterf begin. In Hans du Plessis se bundel Gewete van Glas het hy Griekwa-psalms opgeteken. Du Plessis was ook die skrywer van die eerste drama in Griekwa-Afrikaans, Broerse. Hier volg die eerste vier versreëls van 'n psalm: Ek slat my twee oge op: my kyk vang die verste kop waarvan sal my hulp nou kom? My hulp is vannie Jirre, van Hom. Traut, Gouws, Peacock, Snyman: Raamwerk 10; Maskew Miller Longman, 2005 Hierdie artikel is ’n saadjie. Voel vry om Wikipedia te help deur dit uit te brei.


'n Suiwer stof is 'n stof wat nie fisies in twee of meer stowwe geskei kan word nie. Wanneer stowwe fisies geskei word, word dit gedoen met behulp van byvoorbeeld handsortering of filtrasie. Suiwer stowwe kan chemiese elemente òf chemiese verbindings wees. Chemiese elemente is in hul eenvoudigste vorm en kan nie deur chemiese metodes in eenvoudiger stowwe opgebreek word nie. Chemiese verbindings is op molekuulvlak en kan deur middel van chemiese metodes verder opgebreek word totdat ál die elemente tot in hul eenvoudigste vorme ontbloot word. Voorbeelde van suiwer stowwe sluit in O2, NaCl (tafelsout) en water (H2O). Hierdie artikel is ’n saadjie. Voel vry om Wikipedia te help deur dit uit te brei.